Бухорода пора билан қўлга тушган боғча мудирасига 3 йил 6 ой муддатга озодликни чеклаш жазоси берилди - XABAR.INFO\nБухорода пора билан қўлга тушган боғча мудирасига 3 йил 6 ой муддатга озодликни чеклаш жазоси берилди\nБухорода иш сўраб келган фуқародан 300 доллар олган боғча мудирасига ҳукм ўқилди. Бу ҳақда «Дарё»га Жиноят ишлари бўйича Ғиждувон туман суди судьяси Бобораҳим Очилов маълум қилди.\nМаълум бўлишича, 2019 йилнинг 15 октябрь кунидан буён Ғиждувон туманидаги 71-сонли мактабгача таълим ташкилоти мудираси лавозимида ишлаб келган Д.Р. ўз хизмат мавқейидан фойдаланган ҳолда қабулига иш сўраб келган Гулноза Ғайбуллаевани хўжалик мудираси вазифасига ишга қабул қилиши эвазига 300 доллар талаб қилган. Бунча миқдордаги маблағи бўлмаган фуқаро бепул ишга жойлашишини узоқ вақт кутган. Бироқ ҳаракатлари, илтимослари зое кетган.\nШундан сўнг у 2019 йилдан буён ишга жойлаша олмаётгани, мактабгача таълим ташкилоти мудираси талаб қилаётган 300 доллар миқдоридаги пулни беришга оилавий шароити ва имконияти етмаслиги юзасидан ҳуқуқ-тартибот идораларига ариза билан мурожаат қилишга мажбур бўлган.\n2020 йилнинг 10 декабрь куни фуқаро Гулноза Ғайбуллаева боғча мудирасидан телефон орқали ўтган йилдан буён таклиф қилиб келаётган иш ўрни бўш ёки бўш эмаслиги ҳақида сўраган. Шунда мудира МТТда хўжалик ишлари мудираси лавозими вакант эканлиги, айтилган миқдордаги пулни берса, шу лавозимга уни ишга олишини билдирган.\nҲуқуқ-тартибот идоралари ходимлари томонидан фуқаро Гулноза Ғайбуллаевага тадбирда ишлатиш учун махсус фонддан 300 доллар расмийлаштириб берилган. Шу куни кечга яқин у мудира билан туман марказидаги «Фирдавс маркет» савдо мажмуаси олдида учрашган.\nФуқаро МТТга ишга кирмоқчи эканлигини билдирганида мудира яна такроран ундан келишилган пулни талаб қилган. Шундан сўнг мудирага махсус ишлов берилган 300 доллар берилган. Д.Р. пулларни олиб, чўнтагига солган пайтда тезкор ходимлар холислар иштирокида етиб келган ва ҳолат расмийлаштирилган.\nТергов-суриштирув жараёнларида боғча мудираси ўз айбига тўлиқ иқрор бўлган. Жиноят ишида мавжуд бўлган ва судда ўз тасдиғини топган барча далиллар ўз исботини топган.\nЖиноят ишлари бўйича Ғиждувон туман суди мазкур ишни кўриб чиқиб, мудирани Жиноят кодексининг 210-моддаси 2-қисмининг «в» банди (пора олиш) билан айблаб, унга нисбатан 57-модда (енгилроқ жазо тайинлаш) қўлланилган.\n«Шунингдек, боғча мудираси 3 йил 6 ой муддатга озодликни чеклаш жазосини ўтайди ва у соат 20:00 дан соат 07:00 гача яшаш жойидан чиқиб кетмайди. Бундан ташқари, унга нисбатан Жиноят кодексининг 45-моддаси (муайян ҳуқуқдан маҳрум қилиш) қўлланилиб, 2 йил муддатга моддий жавобгарлик ва мансабдорлик ишларда ишлаш ҳуқуқидан маҳрум қилиш жазоси ҳам тайинланди», — дейди судья Бобораҳим Очилов.


Саудиядаги ҳужумда икки хавфсизлик ходими нобуд бўлди.\nАввалги эшиттиришимизда Саудия Арабистони хавфсизлик кучлари жума куни мамлакат шарқидаги нефт захираларига ҳужум уюштирилишининг олдини олгани ҳақида хабар берган эдик. Саудиядаги Ғарб ахборот агентликлари мухбирларига кўра, худкуш ҳужумчилар иккита автомашинада Абқаиқ нефт заҳирасига ҳужум қилишга уринган. Бироқ нефт заҳираларини қўриқлаётган хавфсизлик кучлари террорчилар ҳужумини бартараф қилишга муваффақ бўлган.\n25 феврал куни Саудия Ички ишлар вазирлиги мамлакатдаги энг йирик нефт заҳирасига ҳужум уюштирилишининг олдини олиш пайтида яраланган икки хавфсизлик ходими оламдан ўтганини билдирди.\nЖума кунги худкуш ҳужум учун масъулиятни “Ал-Қайда” террор гуруҳи ўз зиммасига олди. Саудия хавфсизлик кучларига асосланиб “Ал-Арабия” телевидениеси тарқатган хабарга кўра, худкуш ҳужумчилар нефт сақланадиган объектнинг ташқи дарвозасини автомашинада бузиб кирган заҳоти хавфсизлик кучлари машинани ўққа тутган. Оқибатда портловчи моддалар юкланган машина портлаб кетган. Портлаш содир бўлган жойда чиққан ёнғин дарҳол ўчирилган.\nҲужум ҳақидаги хабардан кейин дунё бозорида бир баррел нефт нархи икки долларга кўтарилди. Саудия Нефт вазири Али Ал-Нуайми эса ҳужум Саудияда нефт қазиб чиқарилишига таъсир этмаганини билдирди.\nАйни пайтда, Вашингтонда бўлиб ўтган матбуот анжуманида АҚШ Давлат департаменти матбуот вакили Адам Эрели Риёддаги АҚШ элчиси Саудия расмийлари билан телефон орқали сўзлашганини билдирди:\n“АҚШ элчиси Саудия Ташқи ишлар вазирига қўнғироқ қилиб, террорга қарши Саудия расмийлари олиб бораётган курашни Америка қўллаб-қувватлашини айтди. Саудия расмийларининг террорга қарши олиб бораётган курашида уларга қандай ёрдам керак бўлса, биз қўлимиздан келган барча ёрдамимизни аямаслигимизни айтдик”.\nЖума кунги ҳужум дунё нефт заҳирасининг 25 фоизига эга бўлган Саудия Арабистонида нефт инфраструктурасига уюштирилган биринчи худкуш ҳужумдир. 2004 йил майда Қизил денгиз соҳилидаги Янбу порт шаҳридаги нефт тозалаш корхонаси ишчиларига уюштирилган қуролли ҳужум оқибатида заводнинг олти ходими нобуд бўлган эди.\n“Арамко” ширкати раҳбари Абдулла Жуманинг Франс пресс ахборот агентлигига айтишича ҳозирда ўша объектни беш мингдан зиёд хавфсизлик кучлари қўриқламоқда. Саудия расмийларига кўра, мамлакат нефт заҳираларини террор ҳужумидан сақлаш учун хавфсизлик кучларининг 25 – 30 мингдан ортиқ аскари жалб этилган. Улар замонавий ҳарбий техника билан қуролланган ва зарурий анжомлар билан таъминланган.


Икки палатали миллий парламентни ташкил этиш масаласи юзасидан 2002 йил 27 январда ўтказилган референдум якунлари ҳақида «Референдум якунлари ва давлат ҳокимиятини ташкил этишнинг асосий принциплари ҳақида»ги Қонуннинг қабул қилиниши қонунчилик ҳокимиятини тубдан ислоҳ қилиш асосларини белгилаб берди.\n“Huquq va burch” ижтимоий-ҳуқуқий журналининг 2013 йил 10-сони нашрдан чиқди.\nБугунги шиддат билан ўзгараётган глобаллашув жараёнида, давлатлараро зиддиятлар кучаяётган, ер юзининг турли нуқталарида янги низо ўчоқлари пайдо бўлаётган бир даврда тинчлик, осойишталикнинг аҳамиятини оддийгина жумла билан ифодалаб бўлмайди.\n“Huquq va burch” журналининг навбатдаги 6-сони нашрдан чиқди. Журналнинг ушбу сони рукнлар ранг-баранглиги билан бошқаларидан фарқланади.\n“Huquq va burch” журналининг сентябрь сони\n“Huquq va burch” ижтимоий-ҳуқуқий журналининг 2012 йил 9-сони нашрдан чиқди. Унда мамлакатимиздаги кенг кўламли ислоҳотлар, жумладан, суд-ҳуқуқ соҳасини янада такомиллаштириш, фуқароларнинг ҳуқуқларини ҳимоя қилиш самарадорлигини ошириш борасида амалга оширилаётган чора-тадбирлар бағишланган мақолалар чоп этилган.


Истанбулда ўзбек аёли ўлдирилди - BBC News O'zbek\nИстанбулда ўзбек аёли ўлдирилди\nФото муаллифлик ҳуқуқи Aksam\nИстанбулнинг Фотиҳ мавзеида 43 ёшли ўзбек аёли бўғиб ўлдирилган. Аёлнинг ўлдирганликда гумон қилиниб 23 яшар Туркия фуқароси қўлга олинган. Йигит аёл танасини сотиш билан шуғулланганлигини, келишув шартларини бажармагани учун бўғганини айтган.\nТуркиянинг Акшам газетаси хабар беришича, Фотиҳ мавзесидаги кунлик ижарага бериладиган уйлардан бирида 43 яшар Ўзбекистонлик аёлнинг жасади топилган. Жасад шифохонада экспертизадан ўтганидан унинг сўнг бўғиб ўлдирилгани ойдинлашган.\nОлиб борилган суриштирувлар натижасида аёлнинг фоҳишалик билан шуғулланганлиги маълум бўлган. Полиция аёлнинг қўл телефонини текшириш орқали унинг энг сўнгги марта Нежати Ф. исмли шахс билан кўришганини аниқлаган. Тезкор амалиёт натижасида Нежати Ф. қўлга олинган.\nНежати Ф. тергов давомида икки ўртада келишмовчилик келиб чиққани учун уни бўғганини тан олган. У ўзбекистонлик аёлга минг лира (277 доллар) бериб бир кечага гаплашганини айтган.\nБироқ тун ярмида аёл кетиши кераклигини айтган. Йигит эса сени тонггача гаплашганман дея қўйиб юбормаган. Ўртада келиб чиққан тортишув натижасида йигит аёлни бўғган ва ҳушидан кетди, деб ўйлаб хонада ёлғиз ташлаб кетган.\n18 март куни Туркиянинг турли шаҳарларида 76 та фоҳишахона очиб яширинча фаолият юритган ўзбекистонлик Мадина Шукурова қўлга олинганди. 36 яшар Шукурова Истанбулдан Тошкентга учаётган маҳал ушланган.\nТурк матбуотининг хабар беришича, Мадина Шукурова қўлга олиниши ҳамон Истанбул полицияси олдиндан аниқланган 76 иславотхонага тезкор рейд ўтказган. Рейд давомида 16 киши ушланган.\nФоҳишалик қилишга мажбурланган 21 киши озод қилинган. Аёллар хаста қаровчи, энага каби ишларни қилиш учун Туркия олиб келинган. Бироқ паспортлари олиб қўйилиб фоҳишалик қилишга мажбурланган.


ЎзА - Текин интернет ва қулай имконият. “Ақлли“ бекатлар хизматингизда\n27.10.2018 11:13 Чоп этиш версияси\nТекин интернет ва қулай имконият. “Ақлли“ бекатлар хизматингизда\nТермиз шаҳрида бир йўла 8 та инновацион жамоат транспорт бекати фойдаланишга топширилди.\nСурхондарё вилояти марказида 30 июнь Ёшлар куни муносабати билан иккита ана шундай янги бекат Ўзбекистон Республикаси Инновацион ривожланиш вазирлиги ҳамда ёш тадбиркор Олим Саппаров ҳамкорлигида барпо этилиб, ишга туширилган эди. Қисқа вақтда яна 8 та ақлли бекат қурилиб, жиҳозланди.\nЗамонавий қурилиш материаллари асосида қад ростлаётган мазкур бекатларда кондиционер, жамоат транспорти ҳаракат жадвалининг таблоси, “Фуқаро – тезкор ёрдам хизмати” фавқулодда алоқа ахборот панели, атроф-муҳит мониторинги сенсори, бепул Wi-fi интернет тармоғи, видео назорати ҳамда USB электр тармоғи нуқталари, банк тўлов терминали ўрнатилган. Бундай қулайликлар барчага, ёшу кексага манзур бўлмоқда. Бу ерда одамларнинг сони тўғрисида тезкор маълумот тўплаш имконияти яратилгани йўналишдаги транспортни режалаштиришда жуда қўл келади. Бекатлар ва уларнинг ён-атрофида жамоат тартибини бузиш ҳолатлари бўйича тезкор маълумот олиш имконияти ҳам мавжуд. Аҳоли таклиф ва истаклари асосида янги бекатлар шаҳар телефон тармоғига ҳам уланган.\nЁш тадбиркорга ажратилган имтиёзли кредит асосида амалга оширилаётган инновацион лойиҳа нафақат аҳоли, балки жамоат транспортлари қатнови учун ҳам барча замонавий шароитларни яратмоқда. Одамлар, айниқса ёшларнинг шаҳар кўчаларини тоза, саранжом сақлаш кўникмасини мустаҳкамлашга муносиб ҳисса қўшаётир.\n– Бекатлар чиндан ҳам номланишига муносиб ўта ақлли, – дейди Термиз шаҳридаги 11- мактабгача таьлим муассасаси ҳамшираси Зуҳра Тоғайқулова. – Қаранг, юксак дид билан жиҳозланганига қойил қолмасликнинг иложи йўқ. Оддий мисол: Чиқиндиларни турларига қараб ажратиш учун ўрнатилган учта чиқинди қутичаси экологик маданиятимизни янада ўстиришга хизмат қилади. Пойабзалларни тозалаш ускунаси жамоат транспортида тозаликни сақлаб, озода, саришта юришимизга кўмаклашади. Бекатда шаҳарнинг мавсумий иқлим ўзгаришларига мос очиқ ва ёпиқ кутиш заллари барпо этилгани ҳам бизга яратилган яна бир қулайликдир. Бу иншоотлар хорижлик сайёҳларда катта қизиқиш уйғотаётган вилоятимиз маркази ҳуснига ўзгача чирой қўшаётганидан хурсандмиз.\nОрқа ва ён модуллари уяли поликарбонатли устунлардан иборат инновацион бекатлар ламинатланган қулай ўриндиқлар билан жиҳозланган. Ўзгарувчан ҳаво иқлимига чидамлилигини ошириш мақсадида унинг ички томонига иқлимни назорат қилувчи мослама ўрнатилган.\n— Бекатларимиз инновацион ойналар билан жиҳозланган,— дейди ёш тадбиркор О. Саппаров.—Тунда улар катта экран вазифасини ўтайди. Экранларда ижтимоий ва тижорий реклама роликларини намойиш этмоқдамиз. Уларни бекат ичидан ҳам, ташқарисидан ҳам бемалол томоша қилиш мумкин. Лойиҳани рўёбга чиқариш учун имтиёзли кредит маблағи олганмиз. Мазкур кредитни бекатлардан олинадиган даромад эвазига қоплаб борамиз.


ЯНГИ ЙИЛ! ШОУ БИЗНЕС ВАКИЛЛАРИ ҲАЁТИДА... 07.01.2015 05:34\n2014 йил давомида ижодимда ўзгаришлар кўп бўлди! Масалан, яккахон концерт дастуримни ўтказдим. Концертда биз ҳоҳлаган нарсалар ҳам бўлдию, лекин биз кутмаган нарсалар ҳам бўлди. Яъни, биз ҳоҳлаган нарсамиздан ҳам кўпроқ нарсалар олдик! Концертда бизни яхши кутиб олишгани қувонтирди! Мухлисларнинг бизни яхши кутиб олишгани ва қўллаб-қувватлашгани, концертни янада завқли ва яхши ўтишига сабаб бўлди!\nЯнги йилда эса, янги яккахон концерт дастурим февраль ойида бўлиб ўтади! Бу концерт учун мен алоҳида тайёргарлик кўряпман. Масалан, устоз санъаткорларнинг бир неча ўзимга ёққан қўшиқларини қайта куйлаб, мухлисларга тақдим қилмоқчиман! Буни анчадан буён кўнглимга тугиб келаётган эдим. Шу нарсани бу йил амалга оширяпман. Қолаверса, режалаштирган ва йил давомида бироз вақт етишмаган янги қўшиқларим устида ишлаяпман.\nЯнги йил жуда ҳам завқли байрам, ўтган йили Янги йилда уйда оила аъзоларим учун Қорбобо бўлдим! Янги йилдан ҳар йили зўр бўлмоқда, бу йил аввалгиларидан ҳам зўр бўлди!\n«ЭЪТИРОФ» МУКОФОТИ СОВРИНДОРИ ХОНАНДА МУНИСА РИЗАЕВА\nЎтган 2014 йилда 3 кун давомида илк яккахон концерт дастуримни ўтказдим! Ўзим яхши кўрган, ота-онамга бағишлаган “Отаю онам” қўшиғимни, клипи билан мухлисларга ҳавола этдим. Бу қўшиқ мен учун катта нарса бўлди! Янги йилга Янги мусиқий альбомимни тақдим қилмоқчиман! Энди, албатта ўзига яраша қийинчиликлар ҳам бўлди, администраторим билан кутилмаган ҳодиса бўлди. Жуда ҳам қийин йил бўлди, дейишим мумкин, аммо илк яккахон концертимни ўтказганим учун, унда мухлисларимни кўрганим, уларнинг қўллаб-қувватлаганликларидан жуда хурсанд бўлдим! Бу йил менга қийинчилик билан бирга яхшиликлар ҳам олиб келди! “Эътироф-2014” тақдимот маросимида “Йилнинг энг яхши аёл эстрада хонандаси” номинациясида ғолиб бўлдим! Янги 2015 йил ҳаммага соғлик, омад олиб келсин! Юртимиз тинч бўлсин!\nЯнги йилда ҳеч Қорқиз бўлмаганман! Аммо, бу йил бир газета лойиҳасида Қорқиз бўлиб чиқдим. Бир Янги йил ёдимдан чиқмайди, 8 ёшлигимда бир ўртоғимни бир киши урган, мен эса ўша ўртоғимни ҳимоя қилиб, бошим ёрилган! (кулади) Натижада касалхонага тушиб қолганман! Айни Янги йил арафасида бўлгани учун, хафа бўлганман, албатта! Янги йилни касалхонада кутганман, “мандарин ейман” деб инжиқлик қилганимда, уйдагилар касалхонага менга 10 кило мандарин олиб келиб беришганди! Янги йилда ҳамма соғ-саломат бўлсин!


14:00 / 27 февраль 499 pdf Ўқиш режими + -\nҚишки таътил давомида Гарвард университетининг 30 нафар мусулмон талабалари учун Макка ва Мадина шаҳарларига саккиз кунлик саёҳат уюштирилди. Ҳодисанинг ташкилотчилари Гарвард тарихидаги илк имом Халил Абдуррашид ва унинг рафиқаси Самиа Умар бўлди. Деярли барча харажатлар жамоат ташкилотлари ва кўнгиллилар томонидан қопланди.\nКўпчилик талабалар учун бу умра нафақат биринчи исломий зиёрат, балки АҚШдан хорижга илк сафар ҳам эди. Улар умра қилишдек имкониятдан баҳраманд бўлганлари учун улкан миннатдорчиликларини ҳамда бу уларнинг руҳан юксалишларига, иймонлари зиёда бўлишига сабаб бўлганини изҳор қилдилар.\n«Мазкур сафар мен учун ўта ҳайратланарли бўлди, – дейди 21 ёшли Инжил Муҳаммад. – Ўнгим ва чапимда шу қадар кўп – 300 тадан зиёд кишининг намоз ўқиётганини кўриб, мен айнан тўғри йўлда эканимни ҳис қилдим. Гўё ўз уйимдагидек эдим».\nЯна бир талаба Абдулазиз Банасей ўз ҳиссиётларини шундай ифодалади: «Миллионлаб мусулмонлар мендан аввал ҳам умра қилишган, мендан кейин ҳам қилишади. Бу фикр мени анча ўйга толдирди. Мен ҳамиша ўзимни диққат марказда деб билардим».\nБундан тўрт аср муқаддам, 1636 йилда асос солинган Гарвард университети АҚШнинг энг қадимги олий таълим муассасасидир. Ўзининг тарихи, нуфузи ва бойлиги билан у дунёнинг энг обрўли университетларидан бири ҳисобланади.\nҚизим, сенга айтар гапим бор!\n16:00 / 27 февраль 1723\n21:00 / 27 февраль 2466\n2987 11:01 / 02.08.2018\n534 09:20 / 09 март\n793 18:02 / 10.11.2018\nЖорий йилнинг 6 октябрь куни Ўзбекистон Республикаси Бош вазири ўринбосари, Ўзбекистон Республикаси Хотинқизлар қўмитаси раиси Танзила Камаловна бошчилигидаги давоми...\n1102 15:37 / 08.10.2018\n388 09:01 / 30 сентябрь\n1991 13:45 / 12 май


Дилором Исҳакова: “Фарзандларимни ўлдириш билан таҳдид қилишди” « Ўзбекистон Халқ Ҳаракати\nДилором Исҳакова: “Фарзандларимни ўлдириш билан таҳдид қилишди”\n02 February 2015 - 14:54\nТуркияда яшайдиган ўзбек мухолифларини таъқиб остига олган Каримов режими, бу сафар узун йиллар давомида мухолифатдаги “Эрк” Демократик партиясининг матбуот котиби вазифасини бажарган Дилором Исҳаковани нишонга олди. 2 февраль куни Туркияда чиқадиган Yenişafak газетасида эълон қилинган мақола мана шу сўзлар билан бошланади.\nҚуйида Yenişafak газетаси газетаси мухбирининг Дилором Исҳакова билан ўтказган суҳбатининг тўлиқ матнини эътиборингизга ҳавола қиламиз\n– Ўзбекистонда касбингиз, маслагингиз нима? Неча йилдан бери Туркиядасиз? Туркияга нима сабабдан келгансиз?\nЎзбекистонда Университетнинг «журналистика» факультетини тугаллаганман. 1988-йилга кадар, нашриётда, Ёзувчилар уюшмасида ишлаганман. Шеър ёзганман, болалар учун эртаклар ёзганман. Ўзбекистонда «Бирлик» Халк Ҳаракати тузилгач, мазкур ҳаракатда фаолият олиб бордим. Сўнгра 1990 йилда «Эрк» партиясига аъзо бўлдим. Бу аъзолигим то ўлгунимча ўз кучида қолади.\nМаслак ҳақида Ўзбекистонда жавобим жуда осон эди – қўлимдан келгунча Каримов режимига қарши кураш деган бўлардим. Ва яна мазлум халқимнинг юкини ҳаммасини кўтаролмасам ҳам, кучим етганча елкасини босиб турган диктатура оғирлигини енгил қилсам деган бўлардим.\nБугун эса, Ўзбекистондаги ҳамма ноҳақликлар, зулмларни ўз жойида қолдириб фақат ўзимнинг ва оиламнинг тинчлиги ва саломатлигини ўйлаб ўтирибман. Ўзимни йиллар давомида бетон деворга бошини ураётган одамга ўхшатиб, 25 йил давомида қанчалар уринмасин бетон девордан ҳатто бир дарча очолмаган инсон ожизлигини ҳис қилиб ўтирибман.\n– Муҳаммад Солиҳ ва Ўзбекистон Халқ Ҳаракати билан алоқангиз борми?\nМуҳаммад Солиҳ билан Ўзбекистонда ҳам, бу ерда ҳам ҳамиша алоқа қилиб турамиз. Табиий, Ўзбекистонда Муҳаммад Солиҳ билан очиқчасига мулоқот қилиш анча ташвишли эди. Қолаверса, унинг ўзи ҳам бизга, яъни ичкарида қолганларга хавф туғдирмаслик учун тўғридан-тўғри телефон қилмас эди. Интернетга боғланиш имкони бўлганлар хат орқали, скайп орқали хабарлашиб турдик. Мен «Эрк «демократик партиясининг аъзосиман. Бу партия тузилган куниёқ унинг аъзоси бўлдим, бошқарув ҳайъатига сайландим ва шу билан бирга матбуот котиби вазифасини бажардим.\nМодомики, «Эрк» партияси ЎХҲ таркибида экан, демак мен ўз-ўзидан ҳаракат аъзоси ҳамдирман. Аммо бу кунларда ҳаракат учун, “Эрк” партияси учун фаол хизмат қила олмаётганимдан афсусдаман холос.\n– Ўзбекистон ва Туркияда қандай муаммоларга дуч келдингиз?\nЎзбекистонда дуч келган муаммоларимни ҳаммасини айтиб ўтириш жуда кўп вақтни олган бўлур эди. Зотан, 25 йилдан бери бошим муаммодан чиқмайди. Ношукурлик бўлмасин яхши кунларим ҳам кўп бўлди. Аммо бу яхши кунлар бир оиланинг, бир онанинг фарзандлари билан боғлик қувончлари эди ва улар менинг ҳаётимда ўзгариш яратмади.\nБоя айтганимдай мен сиёсий фаолият бошлаганимдан бери, шунингдек, инсон ҳуқуқлари билан шуғулланганимдан бери бошланган таъқиб ва таъзйиқларнинг нафақат менинг, балки фарзандларим тақдирига ҳам катта салбий таъсир кўрсатганини айтиб утай.\n1992 йилдан бери менинг ёзган шеърларим, эртакларим, мақолаларим ватандаги биронта газета ёки журналда чоп этилмади. Мен ҳам бир неча адиблар қаторида асарлари чоп этилмайдиган қора рўйхатда турибман. Бу нарса мени бир ижодкор сифатида номим ўчишига олиб келди.\n1995-йилда мени қуролли давлат тўнтаришида айблаб суд қилишди. Суд мен ва маслакдошларимга террорчи тамғасини босди. Бу суд мени ва оиламнинг келажагини барбод қилди. Энди менинг фарзанларим ҳам терорчининг фарзандлари сифатида яшайдилар ва бу уларни яна 60 йил таъқиб қилади. Чунки судланганлик ҳақидаги маълумотлар Ўзбекистон махсус хизматлари архивида 85 йил сақланади.\n2004 йилда мен яна бир маротаба судланганимни билдим. 1994-1995 йилда Олий Суд томонидан судланганимни билар эдим. У ерда ўзим бор эдим, адвокатим бор эди. Аммо 2004- йилда суд менсиз ўтган экан. Мен қасддан одам ўлдиришда айбланган эканман. Бир неча йил давомида ҳамма мутасадди ташкилотларга мурожаат қилдим, бу кандай суд, қаерда бўлган, мен кимни ўлдирмоқчи бўлганман ва шу каби ҳақли савол ва талаблар билан 100 лаб хат ва шикоятлар ёздим. Аммо жавоб ололмадим. Жавоб йўқ, аммо судланганлигим ҳақидаги маълумот ҳамма ерда, паспорт столида, ОВИРда, ва ҳатто маҳалла қўмитасида ҳам бор. Бўлмаган суднинг бўлган ҳукми мени рецедевистга айлантирди.\n– Сизни кимлар таъқиб қилмоқда ёки таҳдид қилмоқда? Ҳавотирингиз сабаби нимада?\nМени ҳамиша режим хизматидаги куч ишлатар тизимлар таъқиб қилган. Ўзбекистонда эканимда бундай таъқиб ва таъзйиқларга иммунитетим бор эди. Калтак ҳам еганман, бошимга тушган дубинка зарбидан миям чайқалиб ётганман, яна оёғимга бир неча бор дубинка билан бир милиционер бор кучи билан урганда эти узилиб 1 ой эмаклаб юрган вақтим ҳам бўлган. Лекин мени бу нарсалар унча ҳам ваҳимага солмаганди. Тузалишим билан унутиб кетаверганман. Аммо таъзйиқлар фарзандларимга бошланганда уларга карши иммунитетим панд берди. Ва мен ҳам руҳан ҳам жисмонан хасталандим, синдим.\n– Сизга келган таҳдидларда нима дейилмокда? Нима масалада сизга таҳдид қилинмокда?\nЎтган йилнинг октябр ойида оиламга телефон орқали бўлган таҳдидлар мени жуда ожиз ва қўрқоқ одамга айлантирди. Таҳдид этаётган эркак овози, тинмай мени зўрлашини, болаларим ва набирамни ўлдиришини айтди. Ва мен умримда илк бор ҳақиқатда қўрқдим, жуда қўрқдим. Таҳдид қилувчи овозни тинглаб курган тилшунос талаффуз Туркия туркчаси эмаслигини айтгач, қўрқувим яна ошди.\n– Биз хабар берган ўзбек мухолифларининг “қатл рўйхати” ҳақида қандай фикрдасиз?\nАбдуллоҳ Бухорийнинг ўлими диктаторнинг хизматидаги режимнинг қўллари нақадар узун эканини кўрсатди. Қатл этилиши керак бўлганлар ичида Тимур Солиҳнинг хам борлиги мени даҳшатга солди. Кўз ёшимни ўша кун ҳарчанд урунмай тухтатолмадим. Тимурнинг болалиги, шўхликлари тўполонлари кўз олдимдан ўтаверди. Наҳотки Тимурнинг ҳам ўлимини сўраётган бўлса энди Каримов деб ўйладим. Унинг сиёсатга алоқаси йўқ-ку ахир деб бақиргим келди. Муҳаммад Солиҳни ўлдиришга биринчи бор ҳаракат бўлаётгани йўқ. Бу янглишмасам тўртинчи воқеа. Муҳаммад Солиҳга бўлган суиқасдлар ҳақида эшитганимда, Аллоҳ асрабди, ўзи бундан кейин ҳам асрасин дер эдим. Ва ҳамиша жуда сокинлик билан бу нарсани қабул қилардим. Зотан Муҳаммад Солиҳ Каримовга қарши курашга бел боғлаганда унинг ким эканини яхши биларди. Мухолифларига қарши, айникса ўзига қарши ҳар қандай қабиҳликдан тоймаслигини биларди ва ҳамиша шунга тайёр эди. Аммо ўғли Тимур ҳам унинг душманлари қаторига қўшилгани, режимбошининг ниҳоятда ожиз эканини ҳам кўрсатади.\nYenişafak газетаси маълумотлари асосида тайёрланди


Австралияда заҳарсиз илон чақиши 6 ёшли қизалоқнинг ўлимига сабаб бўлди\n21:22 / 15.02.2016\nАвстралияда жигарранг илон чақиб олгани туфайли ёш қизча ҳаётдан кўз юмди, дея хабар берилмоқда маҳаллий нашрларда.\nБу ўлим мамлакатда заҳарли илонлар кенг тарқалганига қарамай, жуда кам кузатиладиган ҳолат ҳисобланади.\nОлти ёшли қизнинг ўлими фавқулодда вазиятлар хизматлари ходимларини одамларни чақиши кўп ҳолларда ҳатто оғриқсиз бўлган жигарранг илонларга нисбатан ҳушёр бўлишга ундамоқда.\nЯнги Жанубий Уэльс штатидаги полиция илон қизчани Валгет яқинидаги қишлоқ ерларида чақиб олганини тахмин қилган.\nУ маҳаллий касалхонага келтирилган, Сидней болалар касалхонасига олиб кетилишидан олдин унга заҳарга қарши восита берилган. Бироқ унинг аҳволи ёмонлашган ва шанба куни вафот этган.\nРасмий маълумотларга кўра, Австралияда ҳар йили 3 мингга яқин илон чақиб олиши ҳолатлари юз беради, 300-500та ҳолат заҳарга қарши даволанишни талаб этади. Ҳар йили содир бўладиган бундай ҳолатлардан иккитаси ўлим билан якунланади.\nМаълумот учун, Австралияда жаҳондаги 25та турдаги энг заҳарли илонлардан 20 турдагиси учрайди. Австралия музейи маълумотларига кўра, Шарқий Браун илони бошқа турларга қараганда кўпроқ ўлим ҳолатларига сабаб бўлади.


Самарқандда карантин чекловини бузган ва ИИБ ходимига қаршилик кўрсатган фуқаро қамалди - Darakchi\nСамарқандда карантин чекловини бузган ва ИИБ ходимига қаршилик кўрсатган фуқаро қамалди\nЖИНОЯТ 09.04.2020, 10:38\n5 апрель куни Самарқанд шаҳар “Нурли келажак” маҳалласи ҳудудида жойлашган деҳқон бозори атрофида карантин талабларига риоя этмай, мақсадсиз юрган фуқароларни аниқлаш бўйича бир қатор ИИБ ходимлари хизматга жалб этилди. Бу ҳақда Самарқанд вилояти ИИБ Ахборот хизмати хабар бермоқда.\nХизмат пайтида ИИБ ходимлари 2001 й.т., Самарқанд тумани, “Туркман” қишлоғида яшовчи Қ.Б. ўзининг “Дамас” русумли автомашинасини мақсадсиз бошқариб юрганлигини аниқлаб, ҳайдовчидан автомашинани бошқариш ҳуқуқини берадиган ҳужжатларни тақдим этишни сўрашади. Тегишли ҳужжатлар йўқлиги сабабли Б.Қ. ходимларнинг қонуний талабларини бажармай, автомашинасини ҳаракатга келтириб воқеа жойидан қочиб кетади.\nОлиб борилган текширув ҳаракатлари давомида, ҳуқуқбузар қўлга олиниб, унга нисбатан тегишли моддалар билан маъмурий баённомалар расмийлаштирилди, автомашина вақтинчалик жарима майдончасига жойлаштирилди.\nМаъмурий ишлар бўйича Самарқанд шаҳар судининг қарорига асосан Б.Қ. Маъмурий жавобгарлик тўғрисидаги кодексинг 54-моддаси 1-қисми ва 194-моддасида кўрсатиб ўтилган ҳуқуқбузарликларни содир этишда айбли деб топилиб, унга нисбатан 5 сутка “маъмурий қамоқ” жазоси тайинланди.


ХОТИРА МУҚАДДАС « Ўзбекистон Халқ Ҳаракати\n05 March 2019 - 11:25\n4 март устозимнинг таваллуд айёми эди.\nКечаёқ нимадир ёзгим келдию, сатрлар ўрнига кўзимдан дув-дув ёш қуйилиб ёза олмадим. Фақатгина бўйи бўйимдан баланд тўнгичимнинг алп келбатига қараб, шукрона келтирар эканман устозимнинг хақларига дуо қилдим…\n2011—йил, бирор марта огримаган ўглим қаттиқ бетобланиб қолди. Ёзги таътилдан қайтгач бир неча кун истималадию, юзи сўнг бадани пуфакдек шишиб кетди. Бўйнидаги бир нечта лимфа тугунлари ҳам меёрий кўринишдан катталашгач қўрқиб, хавотирга тушиб қолдим. Шифокор бўлганим учун аллақачон даволалашни бошлаб юборган эдим.\nТахминий ташхисим: Буйракнинг ўткир шамоллаши. Лимфоадинапатия.\nАммо даволашим натижа бермагач , яхшироқ текширтиришга қарор қилдим…\nШундан сўнг мени ўн ёшга қаритган, алам-изтиробга тўла кунларим бошланди. Бобуржон огирлашмаган, ётиб қолмаган бўлсада ҳамон юзидаги шиш қайтмас, лимфа тугунчалари эса бирин-кетин каттариб борарди. Минг афсус, ўша пайтлар пойтахтда танилган учта энг яхши мутахасис УЗД текширувида “Буйракда хеч қанақа муаммо йўқ” деган хулосани бериб, бизни онколог, гематолог ва СПИД марказидаги мутахасисларга ҳам кўринишимизни маслаҳат беришди. Гематология илмий текшириш марказида илик текширилиб, муаммо чиқмагач, СПИД марказида қон топширдик. Улар ҳам қўрқинчли хеч нарса топа олишмагач, Республика Онкология илмий текшириш институтига боришимизни уқтиришди. Алал оқибат лимфа тугунидан биопсия қилинди. Ўшанда еру-осмонни чирпирак қилиб юборган ташхис ўзига, билмига ишонган Муаззамни ҳам йиқитди.\nБу нима ва қандай азоб эканини шифокорлар ва шу дардга чалинган беморлар яхши билишади. Онкологик касалликларнинг ичида энг хавфлиси ва агрессивларидан бири бўлиб боламни кўрикдан ўтказган энг зўр профессор “ Аттанг, нари борса тўрт ой… Дарров болалар бўлимига ётқизиб, кимётерапия муолажасини бошлашимиз керак. Балки бироз умрини узайтирармиз” деб , “илохим поликлиникадагилар адашган бўлсин” деган охирги умидимни ҳам пучга чиқарди. Ўзига қўйилган ташхисдан бехабар ўглимга кўрсатмасликка ҳаракат қилсам ҳам тўкилиб кетаётган кўз ёшларимни тўхтата олмадим. Жилмайишга уриниб, йиглаш қанақа бўлишини бемор боласи бор оналаргина билишади..Ўглим кўз ёшларимни артар экан ўзича юпатишга харакат қиларди:\n-Аяжон, йигламанг. Озгина больнисада қолсам зўр бўламан. Ахир уйда ҳам укол қилавериб қийналиб кетдингизку!\nУнга тикилар эканман, ичимдан келаётган фарёдни аранг тўхтатардим. “Нахотки шу боламдан айрилиб қолсам, ахир Хожкин касаллиги хақида талабалигимданоқ яхши тушунчага эгаманку! Ҳар қандай кимётерапия вақтинча самара беришини, қолаверса томирдан юбориладиган илож рак тўқималари билан бир қаторда соглом тўқималарни хам шикастлаб, иммунитетни тушириб юборишини яхши билардим. Аммо илож қанча, дилбандимни бўлимга ётқизишдан бошқа чорам йўқ эди. Дарров бўш жой ҳам топила қолди. Хужжатларни расмийлаштириб, уни қолдирар эканман уйга шошдим. Керакли кийим-кечакларни йигиб, идиш-товоқ , ўзи қизиқадиган китоблар, гигиена воситаларини олиб икки соатга қолмай яна ўша- боламни олиб қолган бўлим остонасида эдим. Бироқ мени хавотирланиб қарши олган ҳамширанинг хабаридан довдираб қолдим.\n-Ўглингиз ўн минутча олдин йиглаганча ташқарига чиқиб кетди. Ушлаб қола олмадик. Хов ана, сизни кутиб турибди. Ичкарига кирмаяпти.\nЎттиз қадам наридаги ёгоч ўриндиқда бир бурда бўлиб ўтирган ўглимнинг олдига чопиб бориб тиззалаб ўтириб қолдим. У йиглагани учун юзи бадтар шишиб кетганди. Сабабини сўрасам, айтгиси келмай багримга отилди. Махкам қучоқлаганча тинмай, “Мени бу ердан олиб кетинг аяжон” деб ялинарди… Мени уни даволанишга ундаб ялинишимни эса тасаввур қила олмайсиз. Қани энди кўнса. Атиги икки соат аввал менга далда бериб турган боламдан асар ҳам қолмаганди. Бир оздан сўнг у бошини тиззамга қўйганча ухлаб қолди. Халлослаб югуриб чиққан ҳамширадан хақиқатни билдим:\n-Э, айб бизда опа. Ўглингизни ўзига тенгдош Акмал ётган палатага жойлаштиргандик. Унинг соч, қош, киприклари учинчи курс химиядан сўнг бутунлай тўкилиб кетган. Ўглингиз хайрон бўлиб қараб турса “Бақрайма, сен хам мендака бўласан яқинда. Лекин барибир ўлар эканмиз. Бугун эшитиб қолдим. Шуни олдинроқ билганимда ўлсам хам бу ерда қолмас эдим “ дебди….\nҲамширанинг қолган гаплари қулогимга кирмади. Боламни даст кўтарганча ичкарига шошдим, бўлим бошлиги – ўша кўрикдан ўтказган профессорнинг хай-хайлашига ҳам қарамай, фарзандимни стационар даволанишига қарши эканим хақида тилхат ёздим. Ўшанда калламга билимини сувдай ичиб юборган дўхтирнинг насихатлари умуман кирмасди…\nКимдир менга ” Булар адашган, яна текширтир! Керак бўлса бошқа давлатларга ҳам олиб бор!” деган буйруқ берарди. Ўша куниёқ касалхонани тарк этдику, кейин яна анча сарсон бўлдик. Турли мутахасислар қабулига соатлаб кутилган навбатлар майли, эшитган гапларим, маломатлар, Акмалнинг гапидан сўнг ўзгариб галати бўлиб қолган Бобуржонимнинг кўзидаги мунгни эслагим келмайди. Ўша пайтда йиққан бир дунё қогозлар, йўлланма, маълумотнома, ташхисларга хозир назар ташлай олмайман. Яна икки марта олинган биопсия, Санкт Петербург, Москва, Германияга жўнатилган кесма, суртма материаллар уйқусиз, бедор кутилган жавоблар тўхтатилмаган муолажалар…. Қани энди бир бурда нон, бир пиёла чой томогимдан ўтса, турмуш ўртогим менга далда бериб туришга уринса ҳам унинг кўз ёшлари ташқарига эмас, ичкарига оқаётганини хис қилиб турардим. Ўшандай кунларнинг бирида устоз Раҳимжон Раҳмат нинг тавсияси билан ёзилган мактубимга Туркиядан жавоб келди. Электрон шаклда келган нома қисқа, аммо умидбахш эди :\n“Болага зинхор кимётерапия муолажасини қилдирманг! Сиз келтирган таърифлар асосида унда хеч қандай саратон белгиларини кўрмаяпман. У қаттиқ шамоллаган бўлиши мумкин, яна текширтиринг. Таббий усуллар билан даволаб, иммунитетини оширинг. Иложини топсангиз клиникамизга олиб келинг. Аллох шифо берсин, хурмат билан\nМактуб менга катта куч берди. Шахарнинг нариги бурчагидаги кореец УЗД чи аёлгина ўзим қўйган илк ташхисни тасдиқлади: “Иккала буйракнинг ўткир яллигланиши.\nҚўлимга тутқазилган бир парча қогозга қараб кўзларимга ишонмасдим. Ахир учта УЗД мутахасиси “буйракларда муаммо йўқ! Тезроқ онколог, гематолог ва бошқа мутахасисларга кўрсат” дейишган эдику, дейман йиглаб.\nБоламнинг буйраклардаги дард- ёзда бобосиникига бориб, муздек дарё сувида тинмай чўмилганининг оқибати туфайли келиб чиққанини ҳам тахмин қилгандим. Ха, айнан тахмин қилгандиму ўзим эмас, кимсан профессорларнинг ташхисига ишониб, кимётерапияни бошлаб юборишимга озгина қолибдия….\nГермания, Россиядаги етакчи клиника мутахасисларига юборган мактубларимга ҳам қалбимдаги охирги туманларни тарқатиб юборган хушхабар жавобларни олгач, нотўгри ташхис қўйганларга бор захримни сочдим. Судга ҳам бермоқчи эдиму, фикримдан қайтдим. Сабаби, фақатгина нотўгри ташхис қўйган профессор ёки аппаратини тилини тушунмаган УЗД чиларгина айбдор эмас! Бутун бошли тиббиётимизнинг холи аянчли, Онкология, Гематология, Вирусологияда яхши мутахасислар деярли қолмаган, аниқ ташхис қўйиш учун олинадиган тиббий ускуналарга ажратиладиган маблаглар нафси ўпқон кимсалар томонидандир ўзлаштирилиб юборилаётган эди. (Афсус хозир ҳам шундай).\nАвваламбор Аллох, қолаверса ўзим гойибона устоз деб тан олган Ойдин хонимнинг ёрдами билан ўглим бутунлай согайиб кетди. Шукурлар бўлсинки, қачонлардир “Атиги тўрт ойгина умри қолган” дейилган полвоним бу йил 18 га киради. Ўша кунлар қўрқинчли тушдек хотирамда жонланганида “Хақиқий тиб” китобини қайта-қайта ўқийман. Гарчи замонавий тиббиётни бутунлай инкор этмасамда, Ойдин хоним кўп жихатдан мана -ман деган профессорлардан билимдонроқ бўлганига тан бераман.\nИзмирдаги Эгей универститетининг кутубхонасига ташриф буюрганимда энг кўринарли , энг фахрли жойда тиб илмининг алломаси хазрат Ибн Синонинг китоблари билан бир қаторда турган “Хақиқий тиббиёт”га кўзим тушиб қалбим фахр туйгуси билан нурланди…i\nУстоз билан дийдорлашиш қиёматга қолди.. Фақатгина қўхна Ускударниннг Қорачаахмат қабристонидаги мозорини зиёрат қилишгина насиб этди холос. Мозорбошида хақларига дуо қилар эканман, сўз бердим: бир куни албатта уларнинг йўлини давом эттираман! Албатта шундай куюнчак, камтар ва хақиқий шифокор бўламан!\nХозир устознинг “Сўнги сўз” китобларини турк тилидан ўзбекчага ўгиришдай масъул иш билан бандман. Таржимани аллақачон тугатган бўлсамда, кўнглим тўлмай ҳар бир сатрини қайта-қайта ўқиб, хатоларимни тўгирлаяпман. Ҳар бир саҳифасида , ҳар бир сатрида устознинг нурли қиёфаси гавдаланади. Дангасалик қилиб, таржимани ташлаб қўйган кунларим ҳам бўлди. Шунда, ” Аяжон, мени бу ердан олиб кетинг” деб махкам қучоқлаганча багримда ухлаб қолган, номи совуқ касалхонада изиллатиб йиглатиб, мени ўн ёшга қаритган бемор боламнинг қиёфаси тушларимга кириб чиқади ва яна куч беради. Назаримда у бошқа бемор болажонларни ҳам тезроқ шифо топишини, энг муҳими ҳеч ким нотўгри ташхис туфайли азият чекишини хохламайди.\nБу китоб тез орада қўлингизга етиб боради. Уни ва албатта ўқиб чиқишингизни тавсия этаман. “Сўнги сўз”да нафақат устозимнинг, балки менинг ҳам изтиробларимни, дардларимни хис қиласиз.


Деновнинг қадимий қўл тегирмони – Сурхон тонги\nБош саҳифа / Жамият / Деновнинг қадимий қўл тегирмони\nАпрел 12, 2019\tЖамият Изоҳ қолдириш 361 Кўрилди\nҚадимда момоларимиз қўл тегирмонида тошни айлантириб, буғдой, арпа, маккажўхоридан ёрма қилиб, кейин ундан хамир қориб, нон пиширишган.\nАлоҳида меҳр билан тайёрланган мазали нонлар қийинчилик замонларида кўпларнинг қорнини тўйғизган.\nЁрғучоқ ҳақида халқ қўшиқларида, ҳатто, эртакларда кўп эшитгансиз. Халқаро бахшичилик санъати фестивали ўтказиладиган майдонда ўзига хос услубда ясатилган Денов қўрғонида эса бундай қадимий қўл тегирмонини кўриш имконига эга бўласиз.\n— Бу оғир тегирмон тошидан ясалган ёрғучоқ, — дейди Денов тумани “Сурхон ” маҳалласи мутахассиси Дилором Хуррамова. — Бунда нафақат ёрма, балки момоларимиз қовурилган буғдойдан талқон ҳам қилишган. Унга майиз, ёнғоқ, асал қўшиб, илик узилди пайтида истеъмол қилинган. Бу киши танасига қувват берган. Шунингдек, талқон ошқозон, ўт билан боғлиқ айрим касалликларга ва куйганга ҳам даво сифатида қўлланган. Фестивалга маҳалламиздаги хонадонлардан бирида сақланаётган ушбу қадимий қўл тегирмонини олиб келиб, бу ерга ташриф буюрганларга буғдойдан талқон қилишни кўрсатиб бераяпмиз.\nТэгларДенов тегирмон қадимги\nОлдинги Лувр музейини забт этган Фарғоналик кулол\nКейинги БАЙРАМ ШУКУҲИ


Душанба куни БМТ Хавфсизлик Кенгаши Сурия Ливан собиқ бош вазири Рафиқ Харири ўлими сабабларини ўрганаëтган махсус комиссия билан тўлақонли ҳамкорлик қилиши кераклиги¸ акс ҳолда унга нисбатан санкция қўлланилиши ҳақидаги резолюция маъқулланди.\nАҚШ¸ Франция ва Британия мазкур резолюция ҳаммуаллифлари ҳисобланади.\nРоссия ва Хитой эса¸ ҳар қандай санкция қўлланилишига қаршилик билдирмоқда.\nЯкшанба куни Ню Йоркда қилган чиқишида Россия Ташқи ишлар вазири Сергей Лавров Кремлнинг мазкур масала юзасидан хавотири ҳисобга олинишига умид билдирган эди:\n"Жиноий ишни ўрганиш жараëнини халқаро алоқалар билан аралаштириш тўғри эмас. Айни ҳаракат бугун Хавфсизлик Кенгаши фаолиятида кўзга ташланмоқда. Биз бу борада ташкилотнинг доимий аъзолари билан учрашиб¸ ўз хавотирларимизни билдирдик"¸ - деди Сергей Лавров.\nБМТ текширув гуруҳи ўз ҳисоботида Ливан бош вазирининг ўлимида расмий Дамашқ ва Байрутнинг қўли борлигини эълон қилган эди.\nСурия эса¸ ушбу иддаоларни инкор этмоқда.


АҚШда ишлаб чиқариладиган «Moderna» вакцинаси нархи маълум бўлди\nАҚШнинг «Moderna» фармацевтика компанияси томонидан ишлаб чиқарилган коронавирус инфекциясига қарши вакцинанинг бир дозаси нархи 25–37 долларни ташкил этади. Бу ҳақда компания раҳбари Стефан Бансель Германиянинг «Welt» газетасига маълум қилди.\nТаъкидланишича, вакцина нархи буюртма ҳажмига кўра ўзгаради. Банселнинг таъкидлашича, компания йил охиригача 20 миллион доза вакцина ишлаб чиқармоқчи ва ундан кичик ҳажмини Европага тақдим қилади.\n«Ҳозирча ҳеч қандай ҳужжат имзоланмаган, бироқ биз бундай келишувнинг Еврокомиссия билан тузилишига яқин турибмиз. Биз Европани вакцина билан таъминламоқчимиз ва бу борада сермаҳсул музокаралар олиб бормоқдамиз», — деб таъкидлаб ўтган Бансель.\nУнинг айтишича, Брюссель билан музокаралар якунланиш арафасида ва масала бир неча кун ичида ҳал бўлади.\nМавзуга доир: Самарадорлиги 95 фоизга тенг коронавирусга қарши вакцина аниқланди\nАввалроқ Трамп АҚШ аҳолиси қачон СOVID-19ʼга қарши вакцина билан тўлиқ таъминланишини маълум қилгани ҳақида хабар берилганди. Шунингдек, ЖССТ Россиянинг «Sputnik V» вакцинасини рўйхатга олишда шарти борлигини маълум қилгани ҳақида хабар берилган.


Ўзбекистондаги қатор вазирликлар мактаблардаги “металлолом солиғи” ҳақидаги маълумотни асоссиз деб топди » Ўзбекистон янгиликлари – Zamin.uz\nМактабда ўқиб юрган кезларимизда ўқув мавсумининг қайсидир бир вақтида темир-терсак йиғишга муккасидан берилиб кетардик. Кўчама-кўча санғиб, кимлардандур гап эшитиб, хуллас, бир амаллаб темир-терсак топиб келардик. Орадан йиллар ўтди. Бу воқеаларга 25 йиллардан ошди. Бу давр оралиғида болалар таълим олиш тизимида кўз кўриб, қулоқ эшитмаган ислоҳотлар амалга оширилди. Ҳозирги болаларни кўриб, ҳавас туйғуси уйғонадаи одамда. Аммо таниқли блогер ва журналист Санжар Саид томонидан ёзилган мақола кишини ўйга толдирди.\nУшбу масала бўйича Kun.uz таҳририяти Ўзбекистон Республикаси Меҳнат вазирлигига ушбу масала борасида расмий изоҳ сўраб мурожаат қилган. Вазирликдан эса тегишли жавоб хати тезкорлик билан етиб келди, дейилади сайт мақоласида.\nМактубда “айрим ахборот манбааларида Ўзбекистон ёшларини билим олиши ва меҳнат қилишига доир жараёнлар бўйича айрим асосланмаган маълумотларни пайдо бўлиш ҳолатлари кузатилмоқда”, дейилади.\nШуни таъкидлаб ўтиш жоизки, Халқаро Меҳнат Ташкилотининг Ўзбекистон Республикаси томонидан ратификация қилинган конвенциялари талаблари асосида Ўзбекистонда мажбурий меҳнат ва болалар меҳнатидан фойдаланиш ҳолатларини олдини олишга қаратилган тарғибот-ташвиқот ишлари жараёнида мулкчилик шаклидан қатъи назар барча ташкилот, муассаса ва корхоналар раҳбарларига бу борада қонунбузилишига йўл қўйган ҳар қандай айбдор шахсга нисбатан меҳнат ва прокуратура органлари ваколати доирасида маъмурий ва жиноий жавобгарлик чоралари кўрилиши ҳақида тушунтиришлар берилган ҳамда шунга оид буклетлар, флаерлар тарқатилиб, аҳоли гавжум жойларда баннер ва палакатлар ҳам осилган.\nШуни яхши билиш лозимки – бундай нарсалар мажбурий эмас ва аслида йўқдир. Ўз ҳуқуқларингизни бузишларига йўл қўйманг!\nТеглар: асоссиз маданият бўлиб ҳамкорликда қонунбузилишига журналист\n20:00 1 январдан Ўзбекистонда бензиндан фойдаланганлик солиғи оширилди


Америка ва Туркия ҲҲК Сурияда 50 нафардан зиёд ИШИД жангарисини йўқ қилди\n14:37 / 01.11.2015\nАмерика ва Туркия кучларининг ҳаво зарбалари натижасида Сурияда 50 нафардан зиёд ИШИД жангарилари йўқ қилинди, 30 нафардан кўпроғи жароҳат олди. Бу ҳақда 1 ноябрь куни Онадўли агентлиги хавфсизлик хизматларидаги ахборот манбасига асосланиб хабар берди.\nБундан аввалроқ эса юқори лавозимли турк амалдори Reuters агентлигига Туркия самолётлари 31 октябрь куни Сурияда ИШИД жангариларига қарши ҳарбий операциялар бошлаганини маълум қилган эди.\nЭслатиб ўтамиз, айни пайтда Туркияда муддатдан олдин парламент сайловлари бўлиб ўтмоқда. Мамлакатда рўйхатга олинган 56 млн сайловчи овоз беришда иштирок этмоқда. Аввалроқ мамлакатда содир этилган терактлар билан боғлиқ равишда янги қўпорувчилик ҳаракатларига йўл қўймаслик мақсадида хавфсизлик чоралари кучайтирилган.


3 ёшли бола гиёҳванд моддадан заҳарланди — Sof.uz\nЖАҲОН 145,332,794 123,596,756 3,085,234\n3 ёшли бола гиёҳванд моддадан заҳарланди\n4.03 16:49 230 Жаҳон\nМосквада уч яшар бола уйидан отасига тегишли гиёҳванд моддалар қутисини топади ва заҳарланади. Бу ҳақида "Комсомолская Правда" хабар берди.\nҲодиса пойтахтнинг жануби-ғарбий қисмидаги Голубинская кўчасида содир бўлган. Бола онаси ошхонада банд бўлганида хоналарнинг бирида ўйнаган. Бола шкафдан кичкина посилкани топди ва унинг таркибини татиб кўришга қарор қилди. Хона жуда сокин бўлиб қолганини пайқаган 25 ёшли россиялик аёл боланинг хонасини текшириб кўрди ва уни гиёҳванд моддалар билан кўриб, тез ёрдам чақирди.\nМаълум бўлишича, боланинг отаси беш йил олдин шашка ичига бир дона гиёҳни яширган, унинг рафиқаси ҳам бу ҳақда билган, аммо бир мунча вақт ўтгач, эр-хотин қутини унутган.\nШифокорлар болани шошилинч равишда Москвадаги касалхоналардан бирига, гиёҳванд моддалардан заҳарланиш ташхиси билан ётқизишди. Aйни пайтда бола токсикология бўлимида, шифокорлар унинг соғлиғи билан шуғулланмоқдалар.\nТергов қўмитаси терговга қадар текширишни бошлади. Ҳуқуқни муҳофаза қилиш органлари ходимлари оиладаги боланинг яшаш шароитлари ва тарбиясини текширади. Aйни пайтда боланинг отаси қаердалиги номаълум.\nКеча, 22:38 2050\n21.04 09:35 2027\n21.04 20:12 2023\n21.04 17:38 1422\n20.04 08:51 1228\nКеча, 22:38 2050 Ўзбекистон\nКеча, 21:27 214 Ўзбекистон\nКеча, 19:45 709 Ўзбекистон\nКеча, 19:34 992 Жамият\nКеча, 11:21 761 Ўзбекистон\nКеча, 11:18 206 Таҳлил


23:20 / 11.02.2018\nЎтган йили энг сахий 50 шахс ва оилавий жуфтлик умумий ҳисобда 14,7 миллиард доллардан ортиқ маблағни хайрияга сарфлашди. Бу рақамлар мамлакатнинг асосий хайрияпарварлари сафга қайтганини билдиради ва 2016 йилда энг йирик филантроплар томонидан хайрия қилинган 5,6 миллиард долларни, 2015 йилдаги - 7 миллиард доллар ҳамда 2014 йилдаги 10,2 миллиард долларлик кўрсаткични анча ортда қолдиради. Аслини олганда, бу буюк рецессия АҚШдаги хайрия ишларига салбий таъсир кўрсата бошлаган 2008 йилдан кейинги энг юқори сумма. Forbes шу мавзудаги маълумотлари билан бўлишди.\nНима учун 2017 йил хайрия учун бундай омадли келди? Чунки фонд бозорининг икки йиллик муваффақиятли ривожидан кейин дунёнинг бадавлат кишилари кўп пулни қўлга киритишди, дейилади 25 йилдан бери хайрия ишларини ёритиб борувчи The Chronicle of Philanthropy нашрида.\nThe Chronicle ҳар йили мамлакатнинг энг сахий 50 кишиси умумий ҳисобда хайрияга сарфлаган маблағи ҳақида «The Philanthropy 50» ҳисоботини тақдим этиб боради.\nЖорий йилда рўйхатни Билл ва Мелинда Гейтслар жуфтлиги бошқарди. Таъкидлаш жоизки, бу оилавий жуфтликнинг тўртинчи марта олий ўринга лойиқ кўрилиши. Асосан Билл Гейтснинг Microsoft ҳаммуассиси ва собиқ CEO сифатидаги мавқеи ортидан бойлик тўпловчи жуфтлик 2017 йилда 4,8 миллиард доллар маблағни хайрияга сарфлаган. Forbes маълумотларига кўра, Билл Гейтснинг молиявий ҳолати ҳозирда 90,5 миллиард долларга етган. Бу уни Amazon асосчиси Жефф Безосдан кейин дунёнинг иккинчи энг бадавлат кишисига айлантирган.\nГейтсларнинг йирик хайрияси уларнинг ўзига қарашли дунёнинг энг йирик хусусий хайрия ташкилоти томонидан қабул қилинган. 2016 йил охирига келиб, унинг устав капитали 40,3 миллиард долларни ташкил қилган. Бу йилги хайрия жуфтликнинг 2016 йилдаги шахсий хайрияси (141,4 миллион доллар)ни мутлақо ортда қолдиради.\nРейтингнинг иккинчи поғонаси яна бир машҳур жуфтлик томонидан банд этилган: Марк Цукерберг ва Присцилла Чан. Буларнинг 73,7 миллиард долларга баҳоланувчи бойлиги Цукербергнинг 2004 йилда ўзи томонидан асос солинган Facebook ижтимоий тармоғидаги ҳиссаси билан боғлиқ. Чан ва Цукерберг пулларни Гейтслар каби ўзларининг хайрия ташкилотлари (Chan Zuckerberg Foundation, Zuckerberg Donor Advised Fund)га асос солишга сарфлашган.\nChronicle of Philanthropy рўйхатининг учинчи позициясида 2017 йилда 1 миллиард доллар сарфлаган Майкл Делл ва унинг турмуш ўртоғи Сьюзан эгаллаб туришибди. Forbes маълумотлар базасига кўра, Dell Computers асосчиси 23,6 миллиард доллар бойликка эга. Кўрсатилган суммани қабул қилувчи Остин (Техас штати)да жойлашган Майкл ва Сьюзан Делл фонди бўлди.\nАҚШнинг энг сахий кишилари ва жуфтликлари рўйхатини диққат билан кузатсангиз, унда технология соҳасининг устунлик қилаётганини кўриш мумкин.\nэнг сахий кишилар


«Адолат» партияси Алишер Қодировни кўчирмакашликда айблади. Миллий тикланиш жавоб қайтарди – Газета.uz\n«Миллий тикланиш» партияси етакчиси Алишер Қодиров ва «Адолат» партияси етакчиси Баҳром Абдуҳалимов.\n«Адолат» партияси Алишер Қодировни кўчирмакашликда айблади. Миллий тикланиш жавоб қайтарди\n«Адолат» партияси президентликка номзод Алишер Қодировни сайловолди ғояларни кўчирганликда айблади. Миллий тикланиш партияси етакчиси судларни бирлаштириш, жазони ижро этиш муассасаларини Адлия вазирлигига ўтказиш ҳамда Тергов қўмитасини тузиш ғояларини ўғирлагани иддао қилинмоқда. Миллий тикланиш эса бунга муносабат билдириб, «Адолат» партиясининг сиёсий савиясига шубҳа билан қаради.\nLotinchada 7 сентябрь 2021, 14:18 Сайлов-2021 Сиёсат\n26 август куни «Миллий тикланиш» демократик партиясининг навбатдаги Қурултойида партия етакчиси Алишер Қодиров президентликка номзод сифатида ўзининг сайловолди дастури билан таништирган эди.\n«Адолат» социал демократик партияси унинг нутқида таажжубга соладиган нуқталар борлигига эътибор қаратди. «Қизиқ, „Адолат“ СДПнинг 2019 йилда тасдиқланган сайловолди дастуридан кўчириб ўзига „байроқ“ қилиб олиш қанчалик мантиққа мос келаркин?», — дейилади унда.\n«Адолат» партияси матбуот хизмати бу борада учта раддияни эълон қилди.\nБиринчи раддия. Адолат партияси қайд этишича, Алишер Қодиров илгари сурган — фаолият кўрсатаётган жиноий, маъмурий, фуқаролик ва иқтисодий судларни бирлаштириш ғояси Адолатнинг 2019 йилги сайловолди дастуридан кўчирилган.\n«Хўш, ҳурматли «Миллий тикланиш» лидери, «Адолат» СДПнинг 2019 йилги сайловолди дастурининг «Ҳуқуқий-ижтимоий давлат қуриш — пировард мақсадимиз» бобида ёзилган: «Судлар тўғрисида"ги қонунни такомиллаштириш орқали фуқаролик, жиноий, иқтисодий ва маъмурий ишлар бўйича туман, шаҳар ва вилоят судлари негизида умумий юрисдикция судлари ташкил қилишни, уларга «халқ судлари» мақомини беришни, вилоят ва унга тенглаштирилган судларга назорат инстанцияси ваколатини юклаш ғоясини илгари сурган ва ҳозирда вилоят миқёсида ҳар тўрттала суднинг бирлаштирилгани, айни пайтда, судларни туманлар кесимида бирлаштириш жараёни кетаётганини билармикин?», — дейилади хабарда.\nИккинчи раддия. Жазони ижро этиш муассасаларини Адлия вазирлигига ўтказиш ғояси.\n«Жаноб Алишер Келдиевич ўз сайловолди дастурида «…жазони ижро этиш муаассалари Ички ишлар вазирлигидан Адлия вазирлигига ўтказилади» дея иддао қилди. Ҳолбуки, «Адолат» СДПнинг 2019 йил сайловолди дастурида бу масалани устувор вазифалардан бири сифатида ўз олдига мақсад қилиб қўйган ва бу борада «МТ»дан кўмак олиш ниятида эмас», — дейилади баёнотда.\nУчинчи раддия. Мустақил тергов қўмитасини тузиш ғояси ҳам «Адолат»га тегишли эканлиги иддао қилинмоқда.\n«Ажабки, ҳурматли А.Қодиров яна ўша ўзининг сайловолди дастурида «…мустақил тергов қўмитаси ташкил этилади» демоқдалар, баралла… «Адолат» СДП бу ташаббусни «МТ»га ҳадя қилган ёки бу борада қатъий позициясидан чекинган эмас», — дея қайд этилган партия матбуот хизмати хабарида.\nМазкур ғоя «Адолат» партиясининг амалдаги сайловолди дастурининг «Ҳуқуқий-ижтимоий давлат қуриш — пировард мақсадимиз» бобида «дастлабки тергов устида назоратни кучайтириш мақсадида, мамлакатда ягона тергов органи — Тергов қўмитасини ташкил этиш ташаббусини илгари сурамиз» деб акс эттирилган.\nТаъкидланишича, кўп партиявийлик тизимида ҳар бир сиёсий партия ўз сўзига эга бўлиши жуда муҳим. «Чунки жамиятда, омма онгида қарашлар турлича бўлиб, халқ шунга ҳамоҳанг равишда ўз сиёсий диди, мақсад-муддаолари акс этган сиёсий кучни қўллаб қувватлайди, ортидан эргашади. Шак-шубҳа йўқки, барчамизнинг мақсадимиз бир — Ватан ободлиги, юрт тинчлиги, эркин ва фаровон ҳаёт. Аммо ана шу мақсадга эришиш учун ҳар биримиз ўзимизга хос йўлни танлаганмиз. Табиийки, йўлини тополмай адашиб юрганлар ҳам бор. Уларга кўмаклашишни бурчимиз, деб биламиз», — дейилади баёнотда.\n«Адолат» партиясининг фикрича — «номзод ва „Миллий тикланиш“ ДП номзоднинг сайловолди дастури лойиҳасини ишлаб чиқаётганда, аввало, қайси партиядан номзоди қўйилаётганлигини инобатга олиши ва ушбу партиянинг сайловолди дастуридаги устувор вазифаларни илгари суриши лозим».\nҚолаверса, «Миллий тикланиш» ва номзод ўзига рақиб саналган бошқа партияларнинг сайловолди дастуридан етарлича хабардор бўлиши кераклиги эслатиб ўтилган.\n«Эҳтимол сайловга янгича ғоялар билан кирамиз деган умиддадир, аммо бу „Адолат“ СДПнинг ғояларини очиқдан-очиқ ўғирласа бўлаверади, дегани эмас-ку. Бизга дўстона мурожаат қилишса, бир дунё „теша тегмаган“ ғояларимиз бор, бажонидил, ўртоқлашамиз. Лекин, очиқдан-очиқ бировнинг ғоясини ўзиники қилиб олиш сиёсий куч обрўсига тўғри келмас-ов», — дейилади хабарда.\n«Адолат» партияси матбуот хизматининг ушбу раддиясига «Миллий тикланиш» партияси марказий кенгаши ходими жавоб қайтарди.\nУ «заиф бир сиёсий бирлик „Адолат“ деб номланса, у жамиятда адолатни таъминловчи ягона кучга айланиб қолмайди», деган сўзлар билан бошланган.\n«Алишер Қодировнинг дастурида судларни бирлаштириш ҳақида умуман гапирилмаган. „Адолатнинг кўзи кўр бўлади“ деганда „Адолат“ партияси назарда тутилганмикан?. Дастурда Халқ қабулхоналарини Маъмурий судлар тизимига қўшиб юбориш ёки уларнинг негизида бепул юридик маслаҳатхоналар ташкил қилиш таклиф қилинган» — дейилади муносабатда.\nТергов қўмитасини тузиш ва Жазони ижро этиш муассасаларини Адлия вазирлигига ўтказиш ғоялари «Миллий тикланиш» демократик партиясининг 2020−2024 йилларга мўлжалланган сайловолди дастурига киритилгани айтилган.\n«Ким ғоя ўғриси, бир ўрганиб кўриш керак?! Аввалги тизимда, яъни дастурларни „кимлардир“ ёзиб берадиган даврларда „…бу ғоя адолатчиларга кўпроқ тўғри келаркан, суд-ҳуқуқ уларнинг мавзуси“ деб, „Адолат“ СДПнинг камсуқум, қармоққа илинадиган нарсаси йўқ дастурини жонлантириш учун кўчириб қўйилган бўлиб чиқмаса эди», — дейилган хабарда.\nБу ғоялар учун «Миллий тикланиш» раиси қамоқхоналарга кириб, вазирликлар билан «жанжаллашиб» юргани тилга олинган.\n«Қамоқхоналарда китоб ва газета нашриётларининг фаолиятини йўлга қўйиш бўйича Скандинавия мамлакатларининг тажрибаси, озодликдан маҳрум қилинганларнинг айрим тоифаларида эксперимент тариқасида ўқиган китобининг ҳажми ва уққанлик даражасидан келиб чиқиб, жазо муддатини қисқартириш бўйича Жанубий Америка давлатларининг тажрибаси бўйича бўлаётган муҳокамалар «Миллий тикланиш»га оид, адолат нуқтаи назаридан «Адолат»га бериб туришимиз ёки ҳамкорлик қилишимиз мумкин, албатта», — дея киноя қилинади хабарда.\nМуносабат давомида адолатчиларнинг сиёсий савиясига ҳам шубҳа билан қаралган.\n«Президентликка даъвогар мамлакатдаги долзарб муаммоларни бошқа партиянинг масаласи, деб ёндашадими? Партиянинг қарашларига зид бўлмаган барча мавзуларда ўз ечимларини таклиф қилишдек табиий нима бор? Дастур ва ташаббусларга «Адолат"часига ёндашилса, Президентликка номзодини сўнгги бўлиб тасдиқлайдиган партия номзодининг дастурида кўчирилмаган нима бўлади?», — дейилади унда.\n«Адолат синмайди, лекин ўйламасдан гапираверса, „Адолат“ синади», — дея якунланган баёнот.\nМаълумот ўрнида, «Миллий тикланиш» ДПнинг 26 августдаги Қурултойида Алишер Қодиров президентликка номзод сифатида кўрсатилган эди.\n«Адолат» СДПнинг Қурултойи эса ҳануз ўтказилгани йўқ ва партиядан кўрсатилиши кутилаётган номзод Баҳром Абдуҳалимовнинг сайловолди дастури расман эълон қилинмади. «Газета.uz»га партия матбуот хизмати хабар беришича, Қурултой 8 сентябрь куни бўлиб ўтади.\n«Адолат» партияси президентлик сайловларига ўз номзодини эълон қилди 5 август 2021, 11:45


Ҳиндистонда “Фарғона жозибаси” модалар коллекцияси намойиш этилди\nРиту Бери мазкур тадбир учун Ўзбекистондан келтирилган хонатлас, адрас ва бошқа анъанавий газламалардан фойдаланган ҳолда эксклюзив либослар тўпламини тақдим этди. Намойиш тадбирга ташриф буюрган меҳмонлар томонидан ўзгача иштиёқ билан кутиб олинди.\n“2018-2019 йилларда замонавий кинотеатрлар тармоғини барпо этиш дастури”га асосан барча вилоятларда "Ўзмиллийбанк"нинг кредит маблағлари ҳисобига 25 та бир қаватли, 12 та икки қаватли ва 12 та очиқ, жами 49 та замонавий кинотеатр тадбиркорлар томонидан қурилмоқда. Шулардан, ҳозирги кунда 2 таси қуриб битказилган бўлиб, қолганлари 2019 йилнинг якунига қадар топширилиши режалаштирилган.\n«Ўзгидромет» 1-2 декабрь кунлари айрим ҳудудларда чанг бўрони кузатилишидан огоҳлантирди\nХалқаро бахшичилик фестивали учун 483 ўринга мўлжалланган 102 меҳмонхона қурилди\nТуризмни ривожлантириш давлат қўмитаси матбуот хизмати 5-10 апрель кунлари Термизда ўтказиладиган биринчи Халқаро бахшичилик фестивали ҳақида ахборот берди. Унга кўра нуфузли тадбирда 75 мамлакатдан 170 нафар хорижлик меҳмонлар, жумладан дипломатик корпус вакиллари, халқаро ташкилотлар раҳбарлари, шарқ маданияти ва санъати соҳасининг мусиқачилари ва экспертлари, шунингдек хорижий ОАВ вакиллари иштироки кутилмоқда.\nЁшларга кино санъати асосларини бепул ўрганишлари учун имконият\n«ART HOUSE»нинг иккинчи мавсумида режиссёрлар Али Ҳамроев, Қамара Камалова ва Жасур Исҳоқовлар ёшларга устозлик қилиб, режиссура ва драматургиядан сабоқ беришади. Алишер Узоқов, Раъно Шодиева ва Дилноза Кубаева актёрлик маҳорати, Ҳамидулла Ҳасанов ва Ёдгор Носиров операторлик иши бўйича дарс ўтишади. Шунингдек, гримм санъати, рассом асарлари ва иккинчи режиссёрлик йўналишларини ўрганиш учун алоҳида курс очилади.\nҚашқадарёда “Юртин достон этар-бахши” кўрик - фестивали бўлиб ўтди\nТанловда деҳқонободлик баҳши Бахром Раҳимов бирингчи ўрин, нишонлик бахши Мурод Алиқулов иккинчи ўрин, чироқчилик бахши санжар Чубаев учинчи ўрин соҳиблари бўлди. Шунингдек, энг яхши чолғу ижрочиси наминацияси бўйича деҳқонободлик бахши Илҳом Рахимов, энг ёш ижрочи наминацияси бўйича сурхондарёлиқ бахши Диёр Расуловлар муносиб топилди. Танлов ғолибларига Қашқадарё вилоят ҳокимлигининг дипломлари ҳамда “Деҳқонобод калий завод” МЧЖнинг қимматбаҳо совғалари топширилди.\n“Турон” театр студияси фаолият бошлаганига бир йил тўлди\nЎтган қисқа муддат ичида теарт жамоаси “Жалолиддин Мангуберди”, “Кеч куз таронаси”, “Насриддин Афанди”, “Ўлан”, “Амир Темур”, “Сарвқомат дилбарим”, “Бардош” каби кўплаб тарихий ва бадиий асарларни сахнага олиб чиқишга улгурди. Шу каби маълумотлар театрнинг бир йиллик фаолият сарҳисобига бағинланган тадбирида маълум қилинди. Берилган маълумотларга қараганда, истеъдодли санъаткорлардан таркиб топган жамоа томонидан яратилган барча спектакллар мавзу долзарблиги, бугунги кун муаммоларига жавоб бера олиши билан томошабинни қизиқтирган.\nРеспублика кўрик-танловларини ўтказиш бўйича низомлар тасдиқланди\nНизомга кўра “Ёш мақом ижрочилари” танловининг мақом ансамбли бўйича ғолиблари тегишли тартибда энг кам иш ҳақининг 50 бараваридан 70 бараваригача пул мукофоти билан тақдирланади.\nЎзбекистонда илк инновацион QR кодли шеърий тўплам нашр этилди\nШоира, ўқитувчи Дил Бонунинг ”Қалбим кўзгуси” номли шеърий тўплами QR кодларда жойлашган аудио маълумотларни ўз ичига олган биринчи китобдир. Китобни варақларкансиз, бир қарашда бирор ноанъанавийлик сезмаслигингиз ҳам мумкин. Аммо тўпламнинг ҳар бир варағининг чап ёки ўнг томонидаги махсусQR код туширилган бўлиб, мобил телефондаги илова орқали муаллиф томонидан ўқилган шеърларни шеър мазмунига мос мусиқа остида тинглаш мумкин.\nБиринчи ўзбек механизатор аёли Турсуной Охунованинг хотира майдони ободонлаштирилди\nТадбирда Турсуной Охунова ҳаёти ва фаолияти билан боғлиқ ибратли хотиралар ёдга олинди. Бюст пойи баҳорий гулларга бурканди. Бу ҳудудда шу пайтга қадар сайлгоҳ ёки хиёбон бўлмаган. Ана шундай хайрли ташаббус натижасида катта ҳаётга қадам қўяётган ёш оилаларнинг унутилмас онлари янада файзли ўтадиган бўлди.\nЎзбекистон Осиё кинокомиссиялари ассоциациясига қўшилади\nАйни кунларда Ўзбекистон миллий кинокомиссиясининг ёш киноижодкорлардан ташкил топган делегацияси Ёшлар иттифоқи кўмагида Осиёдаги йирик кино тадбир − Гонконгда 23-Халқаро кино ва телевидение бозори FILMART (Hong Kong International Film&TV Market)да иштирок этмоқда.


Айнан ноҳақлигу қийноқ ва ғайриинсоний муносабатлар билан боғлиқ яна бир жиҳат бор бўлиб, айни дамда бу борада эътирофлар сезиларли сусайгандек назаримизда. Бу-жазо ўтаётган маҳкумларга нисбатан юритилган “қора рўйхат” ва шу асосида қонунга зид равишда-ФАҚАТ ВА ЯНА ФАҚАТ МАҲКУМНИ ЖАЗОНИ ИЖРО ЭТИШ ЖОЙЛАРИ-ЗОНАДА МАЖБУРИЙ ТУТИБ ТУРИШЛИК, бир сўз билан айтганда, Т О Ч К О В К А!\nУшбу муаммони ҳали зонадаги пайтимиз-2017 йил ёз фаслида олдинига мен, сал ўтмай Аъзам Турғунов МУРОЖААТлаб, ёйинлагандик. Бунинг давоми бўлиб, муаммони “точковка”даги маҳкумларнинг яқинлари мамлакат ИИВ ЖИЭББдан тортиб, Президент Девонига қадар кўтаргандилар. Кўп ўтмай 49-ЖИЭКда аввалига фақат ЖК 273-моддаси билан айбланиб ҳукм этилган ва “точковка” сабаб йиллар давомида назоратда бўлган, қонунда белгиланган Инсонпарварлик актлари қўлланилишидан сунъий тарзда маҳрум қилиниб келинган элликка яқин маҳкумлар “қора рўйхат”дан чиқарилиб, жазонинг енгиллаштирилган турига ўтказила бошланди. Кейин бу жараён тезлашиб кетиб, Инсонпарварлик далолатномаси барча “точковка”дагиларга, шу жумладан, ЖК 159-,221-,244- моддалари билан ҳукм қилинган маҳкумларга нисбатан ҳам тадбиқ этилди. Натижада йиллар давомида ҳуқуқлари ошкора камситилиб, узлуксиз қийноқ ва ғайри-инсоний муносабатларда жазо ўтаётган юзлаб маҳкумлар “қора рўйхат”дан чиқарилиб, жазонинг енгиллаштирилган турига ўтказилдилар, муддатидан илгари жазодан шартли озод этилдилар.\nКимдир айтар: “Ижрочилар фақат буйруқни бажарганлар, ўша вақтда шунга мажбур бўлганлар, бу ноҳақликлар ортида турган ЭНГ КАТТАлари тегишли жазони олдилар-ку!”-деб.\n1984 йилги Қийноқлар, ғайриинсоний муносабатлар ва шафқатсиз муомалага қарши Вена Конвенцияси 2-моддасида буйруқни кўр-кўрона бажарганлик қийноқни оқлашга сабаб бўла олмаслиги таъкидланган. Мазкур Конвенция эса, Ўзбекистон ҳукумати томонидан Ратификация қилинган. Шу баробарида ҳеч кимнинг қийноққа солиниши мумкин эмаслигига оид таъкид Ўзбе-кистон Конституциясида ҳам белгилаб қўйилган. Қийноқ ўз таркибига кўра – ЖИНОЯТ ҳисобла-нади. Ўзбекистон жиноят кодексида эса, жиноятга жазо муқаррарлиги аниқ қилиб кўрсатилган!\nСил касалликларига чалинган маҳкумлар учун мўлжалланган собиқ 36-колонияда “точковка”даги маҳкумга вақти-вақти билан йилда камида икки марта сунъий тарзда маъмурий жазо қўлланилиши, қасддан уни амнистия, муддатидан илгари шартли озод этилиш актларидан маҳрум этилиши ҳолатлари сабабчилари нима учун жазоланмасликлари керак!\nБиргина мисол: 2013 йил янглишмасам 19 феврал куни менга 15 сутка ШИзо жазоси қўлланилди. САБАБ сифатида “эрталабки зарядка вақтида жойида туриб сакраш машқини яхши бажармаган”лигим кўрсатилган. Изоляторнинг бир кишилик камерасида сақландим. Соғлигим ёмонлашгани боис 24 феврал куни изолятордан тўғри тиббиёт бўлимига олиб келиндим ва “постелний режим” тарзида даволаш тайинланди. Ўн кун ўтиб, УЯ-64/18-муассаса(сангород)га жўнатилдим. Бу ерга келган кунимданоқ олти сутка давомида ҳеч қандай даволашсиз изоляторда сақлаб туришди. Бундай ғайриқонуний муносабат биринчи марта эмасди…\nБундай ғайриинсоний ва ғайриқонуний ҳаракатлар асосан муассасалардаги Тартибот, Тезкор ишлар бўлимлари ходимлари тарафидан амалга оширилган. Агар номма-ном келтирсак, рўйхат жуда узун, қисман келтирадиган бўлсак, рўйхатга кирмай қолганларининг кўнгли ўксиши мумкин. Шунинг учун бу масалани прокуратура идораларидаги масъулларга, ИИВ тизими шахсий таркиб бўйича жавобгар раҳбарлар эътиборига ҳавола этиш билан бир қаторда Инсон ҳуқуқлари борасидаги Халқаро ташкилот иш режаси ҳамда халқаро миқёсдаги анжуман кун тартибига киритилишини истар эдик. Шунингдек, HRW, HRCA, Халқаро амнистия қўмитаси, мамлакатда фаолият юритаётган Инсон ҳақлари жамиятлари бу борада амалий муносабатлар билдириш-ларини мақсадга мувофиқ ҳисоблаймиз\nМуассасада маҳкумни камситиш оддий ҳолат. Масалан: маҳкулар овқатланишга борадиган вақтда раҳбарлардан бири “Чойхона” дейилувчи ўрталиқда туради. Саҳнлардан саф-саф бўлиб чиқаётган маҳкумлар аввал ЎША РАҲБАР тарафга юриб, бир овоздан салом беришлари шундан кейингина овқатланишга боришлари мажбурий қилиб қўйилган. Агар бу мажбурият бажарилмаса ёки салом маъқул келмаса, ўша туркум жазоланади. Бундай камситиш 2018 йил январида ҳам амалда эди.\nМуассасага келадиган комиссиялар учун фақат штаб атрофидаги саҳнлар ҳожатхоналари, ётоқ бинолари тартиблаб қўйилган, холос! Неча марта Комиссия (ЖИЭББ вакили, Прокурор ва ҳ.к.) келган бўлса, деярли ҳар гал йўналиш бир хил-тиббиёт бўлими, ошхона томон… Бироқ шундоқ-қина кўриниб турган саҳнларга кириб, маҳкумлар яшаш шароити билан қизиқиш деярли бўлмаган.\nҒайриқонуний ва сунъий тарзда маъмурий жазолар илиш, ЖК 221-моддаси билан жазо муддати қўшиб беришлик масаласига қайтсак.\n“Қора рўйхат” барча ЖИЭК ва қамоқ жойларида бўлганлиги исбот талаб қилмайдиган ҳақиқат!\nСил касаллигига чалинган маҳкумлар сақланадиган собиқ 36-колонияда алоҳида “қора рўйхат”дан ташқари диний йўналиш билан айбланган маҳкумларнинг барчасига сунъий маъмурий жазо мунтазам равишда қўлланилиб келинган. Сабаби, жазо муддати охирлаган вақтда ЖК 221-моддаси билан муддат қўшиб беришлик учун маъмурий жазо асос бўлади. Шунингдек, жазони тўлиқ ўтаб чиқиб кетаётган маҳкум учун эса, олти ойдан бир йилгача НАЗОРАТ тайинлаш учун маъмурий жазолар суд қарорига асос сифатида тиркалади.(Масалан: 49-ЖИЭКда Иккром Мирзаалиевга нисбатан шундай йўл тутилган!) Бу- ХХ аср 30-, 50-йилларидаги истибдод даври принципларининг И.Каримов диктатурасига мослаштирилган шаклидир!\nОхирги марта 2017 йил ёз ойлари ичи бизга нисбатан яна маъмурий жазо қўллаш бошланди. Аксариятимиз тушунтириш хатлари ёзишдан бош тортдик. Шунга қарамай, айрим маҳкумлардан бизга нисбатан тушунтириш хатлари ёздирилиб, ходимлар сохта далолатномалар тузиб, сунъий тарзда маъмурий жазолар қўлланди. Бу жараён юқорида таъкидланганидек, асосан муассаса Тартибот, Тезкор ишлар бўлимлари ходимлари тарафидан амалга оширилган. Бизга нисбатан ёздирилган тушунтириш хатлари ҳам туркум “завхоз”и, “маданият тарғиботчиси”, “дневальний”, “тбоош” деган “унвон”ли маҳкумлардан асосан босим орқали олинган. Энг эътиборлиси, бундай тушунтириш хатлари бир маҳкум томонидан бизга нисбатан бир неча марта ҳам ёзилган бўлиб, ҳар гал сунъий маъмурий жазо қўлланилишида ходим томонидан тузиладиган “Билдирги”га асос қилиб иловаланган. Шунингдек, бу сохта ҳужжатлар “ТЖК қарори” деган сохта баёнлар билан тўлдириб борилган.\nҚолаверса, биз ҳам ўз имконият даражамиздан келиб чиқиб, айнан шу мавзуни ёритишга қаратилган “Ташаббус гуруҳи”ни ташкил этиб, фаолият бошладик. Мақсадимиз кимгадир қасдлик ёки ёмонлик қилиш эмас, балки келгусида шундай ноҳақликлар юз бермаслиги учун ҲАҚИҚАТни ошкоралаб, айбдорларни қонун олдида жавоб беришликларига эришиш! Шу боисдан ҳам бизни ЭНГ АСОСИЙ МАСАЛА – қонунга зид равишда СУНЪИЙ ТАРЗДА маҳкум(лар)ни табақалантириб, қамоқ ва озодликдан маҳрум этиш жойларида ушлаб турилишини ТАЪМИНЛАГАН ижрочи шахсларга нисбатан қандай чоралар кўрилиши қизиқтиради!\nМуаллифдан: ушбуни айнан шундай ноҳақликларни бошдан кечирган қисматдошларимиз ҳам ўқишларига ўубҳа йўқ. Ва, умид қиламизки, холис муносабат билдириб, ўзларига нисбатан қилинган ноҳақликларни ошкоралайдилар!\n« Улуғбек Бакир Дадахон Ҳасан »


Хайрия натижаси: Шоҳрух оғир жарроҳлик амалиётини ўтказиш учун Ҳиндистонга жўнаб кетди\nЁдингизда бўлса, таҳририятимиз орқали «Бир ўғлимни шу дард сабаб тупроққа қўйдим. Иккинчисига чидай олмайман» – бахмаллик отанинг ҳасрати» сарлавҳали хайрия акция эълон қилинган эди. Унда бир ўғлини икки буйрак етишмовчилиги сабаб йўқотган, энди иккинчи ўғли ҳам бу касаллик билан хасталанган ота Бахтиёр Раҳмонқуловнинг яхши инсонлардан ёрдам сўраб мурожаат қилгани акс этган эди.\nШундан сўнг саховатпеша инсонларнинг ёрдами билан керакли маблағ йиғилди. Мана бугун оила Ҳиндистонга жўнаб кетмоқда. Уларга оқ йўл тилаб, кузатиш мақсадида аэропортга бордик. Суҳбатимиз давомида оила ўз ёрдамини аямайдиган инсонлар борлигидан оила жуда хурсандлигини, барча яхшилардан миннатдор эканлигини айтиб ўтишди.\nАзиз саховатпеша юртдошлар! Қилган эҳсонларингиз ўз даргоҳида қабул бўлиб, умрингизга умр, ризқингизга ризқ, хонадонингизга тинчлик-хотиржамлик ато этсин. Бугун сизнинг ёрдамингиз сабаб – бир ўзбек боласи оёққа туриб, оиласига ва фарзандларига бош бўлиб, халқимиз хизматида бўлса, албатта, бундан кўнглингиз тоғдек кўтарилади. Биз ҳам ўзга юртга шифо излаб кетаётган юртдошларимизга ниятларига етиб қайтишини сўраб қоламиз. Хайрия акциямизда фаол иштирок этган барча юртдошларимизга таҳририятимиз номидан ўз миннатдорчилигимизни билдирамиз. Яхшилик қилишдан чарчаманг, толманг, азиз юртдошлар!\nШаҳлога битта эндопротез қўйилди, яна биттасига маблағ етмаяпти


Шерзод Шерматов: «Умидчилар нега ҳафсаласи пир бўлиб давлат ишларини ташлаб кетишган эди?»\nШерзод Шерматов: «Умидчилар нега ҳафсаласи пир...\n13.06.2018 13:09 2 28022\nИнновацион ривожланиш вазири ўринбосари Шерзод Шерматов «Facebook»даги саҳифасида давлат хизматига малакали мутахассисларни жалб этиш ва уларни чет элга кетиб қолишларини (утечка мозгов) олдини олиш учун нима қилиш керак?, деган саволга изоҳ берди.\n«Умид» фонди бўйича интервью беришни сўрашган эди, интервью сабабли ушбу Фонд орқали чет элда ўқиб қайтган умидчилар билан ишлашда йўл қўйилган хатоларни эслашга тўғри келди», — дейди вазир ўринбосари.\nШерзод Шерматовнинг таъкидлашича, чет элда таълим олган кўпчилик ёшлар Ўзбекистонга қайтиб келгандан кейин турли хил сабаблар туфайли давлат ишини ташлаб, ҳатто чет элга қайтиб кетиб қолган эдилар. Албатта, уларнинг орасида чет элдаги яхши имкониятлардан маҳлиё бўлиб қолиб кетганлари ҳам бўлган, лекин аксарияти ўқишни битириб, яхши ният билан Ўзбекистоннинг ривожига ўз ҳиссасини қўшиш мақсадида қайтган.\nХўш, нега улар давлат ишига киргандан кейин, кўпчилигининг хафсаласи пир бўлиб, бу ишни ташлаб кетган?\nВазир ўринбосари бунинг асосий сабабларини санаб ўтади:\n1) Умидчилар ўқишни битириб келгач, аксарият ҳолларда уларни мутахассислиги ва хоҳишига қараб эмас, балки комиссиянинг қарорига қараб иш жойларига тақсимланган. Масалан, Фонд бозорида деривативларни бошқаришни ўқиб келган мутахассис вилоят ҳокимиятига жўнатилган. Деривативлар эса ҳатто ҳозирги кунгача Тошкентдаги Фонд биржасида ҳам жорий этилмаганлигини инобатга олсак, бу тақсимотни қанчалик хато эканини тушунса бўлади.\n2) Умидчи борган ишхонасида ойлик маош пастлиги, шароит йўқлиги эса оилани ҳалол боқиш учун бошқа ишни излашга ундаган. Бундан ташқари уни мутахассис сифатида қабул қилмасдан, балки ўзига хавф сифатида кўрадиган раҳбарларга дуч келгани эса энг катта салбий ҳолатларнинг юзага келишига сабаб бўлган. Бундай ҳолатда унинг раҳбари имкони борича бу мутахассисга нисбатан қўпол муомалада бўлиб, уни бошқа ходимлар орасида камситиб, топшириқларни муддатида бажарилишига тўғри йўл кўрсатмасдан «подставка» қилиш даражасигача борган. Шунинг учун ҳам, бу каби масъулиятсиз, иғвогар ва ёлғончи «раҳбар»лар туфайли бошида жуда катта ниятлар билан Ўзбекистонга қайтиб келиб, мамлакатимиз ривожига чин дилдан ўз ҳиссасини қўшмоқчи бўлган кўпчилик умидчиларнинг умиди пучга чиққан.\nҲозирги кунда давлат ишида фаолият юритиб келаётган ва юқори лавозимларга кўтарилган умидчиларнинг аксариятини омади айнан у ишлаётган жойида уни мутахассис сифатида қадрлайдиган раҳбарга учрагани туфайлидир. Бундай раҳбарлар уларга қўшимча шароит ҳам яратиб берган ва имкони борича қўллаб келган.\nПрезидентимиз томонидан бугунги кунга келиб, малакали мутахассисларнинг нафақат чет элга чиқиб кетишларини олдини олиш, балки чет элда юрган ҳамюртларимизни Ўзбекистонга қайтариш бўйича вазифа белгиланган ва бу йўналишда қатор давлат ташкилотлари ишлаётганини инобатга олиб, улар айнан ушбу хатоларни қайтармаслик чораларини кўришлари зарур.\nБу ерда яна бир муҳим омилни эътиборга олиш керак бўлади. Аввалги «умидчилар» эндигина битириб келган ва чет давлатда бор йўғи ўқиши давомида яшаган ёшлар бўлса, бугун биз чет давлатлардан қайтишини истаётган юртдошларимиз хорижда нуфузли ташкилотларда ўз ўрнига эга бўлган, узоқ йиллар мобайнида яхши шарт-шароитларда яшаб, ишлаб ва яна катта даромад топаётган тайёр кадрлардир. Табиийки, уларга нисбатан муомала ва эътибор ҳам у ишлаб келган давлатникига сал бўлса-да мосроқ бўлиши лозим.\nМалакали мутахассисларни лавозимга тайинлаётганда унинг қобилияти ва тажрибасидан келиб чиқиб иш тутиш ва унга тегишли шароит яратиш.\nИшхонадаги раҳбарларининг ахлоқий тўғрилиги ҳамда қанчалик бу мутахассис ушбу раҳбар қўл остида яратилган муҳитга мос келишини олдиндан таҳлил қилиш. Ахлоқсиз, эскича фикрлайдиган раҳбар қўл остига замонавий дунёқарашга эга мутахассис тайинлаб қўйилса, аксарият ҳолатда у бундай деградацияни истамай, ишини ташлаб кетишга мажбур бўлади.\nЛавозимга тайинланганидан кейин ҳам уларнинг ушбу муҳитга қандай мослашаётгани, уларнинг таклифлари қанчалик ҳаётга жорий этилаётганини тизимли равишда мониторинг қилиб бориш. Агарда ушбу идорада унинг раҳбари қўл остидаги янги мутахассисларга «қўлингдан ҳеч нарса келмайди, чет элда ўқиди ёки ишлади дегани ақлли дегани эмас», «я начальник, ты дурак» қабилида ўзини тутадиган бўлса, ундай раҳбарга тегишли чоралар кўриш ёки дарҳол чет элдан келган мутахассисни ундай носоғлом муҳитдан ажратиб, жамиятга каттароқ фойдаси тегадиган жойга ўтказиш зарур бўлади.\nАкс ҳолда, Президентимиз ташаббуси билан қандай машаққатлар билан хориждан таклиф қилинган ҳамюртларимиз Ўзбекистонга келганидан пушаймон бўлиб, яна чет элга қайтиб кетадиган бўлса, ушбу сиёсатнинг имиджига жуда салбий таъсир қилиши турган гап. Биринчи Президентимиз ташаббуси билан тузилган «Умид» жамғармасидан ҳам умидлар катта эди, лекин жойлардаги ижрочи «раҳбарча»ларнинг масъулиятсизлиги ва баъзи ҳолатларда ҳақиқий зараркунандалиги туфайли, шунча сармоялар эвазига шаклланган тайёр юқори малакали кадрлар давлат хизматини ташлаб кетишларига сабаб бўлган.\nҲозирги шиддат билан ривожланаётган даврда, давлат ва жамият бошқарувида инновацияларни жорий этиш учун энг асосий омил айнан юқори малакали кадрларни жалб этиш ҳисобланади. Ўзини ҳурмат қилган юқори малакали кадр эса ўз қадрини билгани туфайли тушунмайдиган раҳбар билан узоқ муддат бирга ишлай олмайди. Натижада ушбу кадрни тайёрлаш (ёки қайтариш) учун сарфланган қанчадан-қанча сармоя бекорга сарф бўлган бўлади.\n— Нима чет элда ўқиган бўлса «шохи борми?», нега уларга алоҳида эътибор қаратиш керак экан дейилиши ҳам мумкин, — дея постскриптум қолдирган вазир ўринбосари. — Лекин ҳозирги глобаллашув даврида чет эл дипломига ва иш тажрибасига эга одам исталган давлатда юқори маошли яхши лавозимларда ишлаш имкониятига эга ва шунинг учун у каби мутахассисга алоҳида эътибор қаратишга мажбурмиз. Етарли малакасиз ҳамда фақат «хўп бўлади, хўжайин» ёки «икки карра икки сиз айтган сон бўлади» деб, ўзининг фикрига эга бўлмаган «мутахассис»лар билан мамлакатимиз ривожи бўйича қўйилаётган юқори марраларга эришишнинг имкони йўқ.\nШерзод Шерматов «Умид» фонди малакали кадр\n#Андижон - 93\n#Бухоро - 89\n#МИБ - 30\n#Эрдўғон - 24\n#ҳалокат - 9\n#Жаҳонгир Ортиқхўжаев - 27\n#технопарк - 3\n#Шавкат Мирзиёев - 843


966 кўриб чиқилди\nАбдулла Жолдасов 1946 йил 19 мартда Жанубий Қозоғистоннинг Янгиовул қишлоғида дунёга келган. Шу ердаги ўрта мактабда ўқигач, 1966 йили Мир Араб мадрасасига ўқишга киради. Мадрасани тугатиб, 1971 йили ТИИга ўқишга киради. Кўп ўтмай, диний назоратнинг тавсияси билан Абдулла Жолдасов Мир Араб мадрасасига мударрис қилиб юборилади. Ўқишини эса сиртдан давом эттириб, 1975 йилда аъло баҳоларга тамомлайди. Шу йили диний назоратнинг Қозоғистондаги вакиллиги буйруғи билан Чимкент вилояти Туркистон туманидаги Хинвент масжидига имом-хатиб қилиб жўнатилади. Бир йилдан сўнг Павлодар шаҳридаги Бижан масжидига ишга ўтказилади. Бу ерда 7 йил ишлайди.\nАбдулла Жолдасов 1985-1988 йилларда Урал шаҳридаги марказий масжидда имомлик қилади. 1989 йили Тошкентга қайтиб, ТИИга ишга киради. Шу билан бирга “Совет Шарқи мусулмонлари” (“Мовароуннахр мусулмонлари”) журналида маъсул муҳаррир бўлиб ишлайди. 1992 йилда Абдулла Жолдасов Чимкентдаги Жанубий Қозоғистон араб тили институтига ( Халқаро Қозоқ-Араб университети) ишга ўтади. Бу ерда араб тили кафедраси мудири бўлиб ишлайди.\nАбдулла Жолдасов 2000 йилда Олмаотадаги Ислом университетига ректор этиб тайинланади. Бир неча йилдан сўнг яна Халқаро Қозоқ-Араб университетига ишги қайтади(2005 й.). Бу ерда 2009 йилгача ишлаб, нафақага чиққан.\nХалқаро Қозоқ-Араб университети “40 ҳадис қозоқча сўйлайди”, “Араб диалектологияси”, “Қурбонлик дастурхони”, “Ҳозирги Араб тили”, “Ислом ақидаси”, “Арабча-қзоқча сўзлик” каби китобларнинг муаллифидир.


Коронавирус туфайли Қозоғистондаги мактаб ўқувчилари таътилга эртароқ чиқадиган бўлди - Daryo\n15:14, 12.03.2020 16603\nКоронавирус хавфи туфайли Қозоғистонда мактаб ўқувчилари муддатидан аввал таътилга чиқадиган бўлди. Tengrinews’нинг хабар беришича, бу ҳақда бош вазири ўринбосари Эрали Тугжанов маълум қилган.\nФото: Эхпресс К\nҚайд этилишича, дунёда кенг авж олаётган коронавируснинг пандемия деб эълон қилингани сабабли шундай қарорга келинган. Қарорга кўра мактаб ўқувчилари 16 мартдан таътилга чиқади ва у 5 апрелгача давом этади. Олий таълим муассасалари эса 16 мартдан бошлаб масофавий ўқишга ўтади.\nШунингдек, 13 мартдан бошлаб мамлакатда юқумли касалликларнинг олдини олиш мақсадида оммавий тадбирларни — байрам, спорт, кўнгилочар ва маданий тадбирлар, конференциялар, семинарлар, кўргазмалар ҳамда бошқа тадбирларни ўтказиш тақиқланди.\nОзарбайжонда коронавирус сабаб Наврўз байрами тадбирлари бекор қилинди\n08:40, 25.03.2020 246757\n23:58, 15.03.2020 307332\n16:52, 05.04.2020 314703\n01:10, 29.05.2020 2294\n23:59 Бугун 6476\n23:47 Бугун 7860\n23:35 Бугун 6963\n00:00 Бугун 132407\n23:15, 26.05.2020 123087\n16:08, 27.05.2020 112576\n10:07, 27.05.2020 107721


Гоби саҳросида улкан динозаврнинг оёқ изи топилди » Ўзбекистон янгиликлари – Zamin.uz\nГоби саҳросида улкан динозаврнинг оёқ изи топилди\nОкаяма илмий университети ҳамда Монголия илмий академияси палеонтологлари Гоби саҳросида ўтказаётган археологик тадқиқотлари давомида улкан динозаврнинг оёқ изини топиб олишди, деб ёзмоқда "Qalampir" нашри.\nДинозавр изи шу вақтгача топилган излар ичидаги энг катталаридан биридир. Олимларнниг фикрича, бу Титанозавр (Titanosauria) оиласига мансуб бўлган динозаврнинг оёқ изидир. Ушбу динозавр тури узун бўйин ва думли бўлиб, юра ҳамда бор давларида бундан 70-90 миллион йил аввал яшаган.\nТопилган оёқ изининг узунлиги 106 сантиметр, кенглиги эса 77 сантиметрни ташкил этади. Олимлар айни изни узунлиги 30 метр, бўйининг баландлиги эса 20 метрдан кам бўлмаган динозавр қолдирганини айтишмоқда. Ҳозирда топилган оёқ изи ўрганилмоқда. Келажакда бу титанозаврларнинг қай ҳолда қадам ташлаганини аниқлашга ёрдам бериши мумкин.\nМаълумот учун, титанозаврлар қолдирган излар ичидаги энг катта оёқ изи 2014 йил Аргентинада топилганди. Олимлар ушбу изни узунлиги 37 метр, оғириги эса 70 тонна бўлган динозавр қолдирганини айтишганди. Ҳозирда Гоби саҳросида топилган титанозавр оёқ изи ўрганилмоқда. Унга, албатта, илмий ном берилади.\nТеглар: қолдирган Келажакда изни кенглиги қадам ҳамда\n17:29 Олимлар йиртқич динозаврларнинг янги турини аниқлади\n16:58 Археологлар улкан мамонт қолдиқларини тиклашди\n14:34 АҚШда қундузга ўхшаш динозавр қолдиқлари топилди\n16:42 Хитойдаги уй зинаси остидан динозаврнинг 213 тухуми ва бутун скелети топилди\n12:19 Канададаги сирли туннелни ким қазигани фош этилди\n11:17 Марсда динозавр бош суяги топилди


Блокнотчи - blog.xabar.uz\nУшбу блогпост муаллифнинг тасаввури маҳсули. Барча воқеа ва образлар ўйлаб топилган. Реал хаёт билан қандайдир боғлиқликлар тасодифдан ўзга нарса эмас.\nЯнги қурилган намунали арзон уй жойлар олдида тумонат одам. Барча нимадир билан банд. Нима эмиш, пойтахтдан одам келиб кам таъминланганлар учун қурилган уйларни тантанали равишда очиб берармиш. Иш қизғин. Қорни катта, формалик ва қолган ишлашга лаёқатли барча эркакларни дўхтирдан “справка”си бор шекилли, уёқдан буёққа юриб, сигарет тутатиб, онаси тенги аёлларга иш буюриб, ўдағайлашдан чарчамаяпти. Сал нарироқда қора “Жип” атрофида 5-6та қорни қаппайган эркаклар йиғилиб олиб, қорни энг қаппайган баҳайбат одамнинг сўзларини бошлари эгик ҳолда қунт билан тинмай блокнотга ёзишмоқда. Блокнотларнинг янги, лекин ярмигача тўлганидан улар фақат ёзиш учун очилишини сезиш қийин эмас. Қорни энг қаппайганнинг бирданига авзойи бузилади. Олдидаги “ксерокс”дан бирига қўлини пахса қилиб гапиради. Блокнотига унинг сўзларини аниқ ва тезроқ ёзмагани учунми, орқароқда ишлаётган аёлларга баландроқ бақириб, яхшироқ ўдағайламагани учунми, билмадим, негадир уни башарасига бир мушт туширади. Сал нафасини ростлаб олиб, энди қорнига солади. “Блокнотчилар” бир зум ёзишдан тўхташади. Баҳайбат уларга ҳам нималардир деб бақириб, машинасига ўтириб кетади. Каттанинг охирги сўзларини улар негадир қоғозга кўчиришмайди. Балки қўллари чарчагандир. Мушт еган секин ўрнидан туриб, қумда ётган блокнотини олиб, қоқиб, қўлтиғига қистириб, сунъий майсага сунъий гулни табиий йўл билан суқишга харакат қилаётган аёллар томон юради.\nБлокнотчи: -қайси мактабдансизлар?!\nАёл: -бошлиқ, унақа қилманг, хозир тиқиб чиқамиз.\nБлокнотчи: -қайси мактабдансизлар дедим!\nАёл: -ўғлим, ўзингиз кўряпсиз, газонга пластмассани тиқиб бўлмаяпти.\nБлокнотчи: -э, манга деса боғлаб қўйинглар ёки директорларингни чақир эрталабгача ушлаб турсин. Мактаб номери?!\nАёл: -16, эрталабдан бери ишлаяпмиз, ўғлим, унақа қилма, чарчаганмиз, хозир қилиб қўямиз.\nБлокнотчи: -э, хола, мани уйимда ишламаяпсиз, хўпми?!\nЯнги қурилган кўп хонадонли уй эшигини очиб, ичкарига киради. Иккинчи қаватдан йигит кишининг баланд оҳангдаги товуши эшитилади.\n-мен сенга кеча нима дедим? Чиқма дедимми? Яна нимага келдинг?\n-чиқмасам, Холида опа хаммани олдида изза қилади, ишлашга қўймайди, азоб беради.\n-э, керак бўлса, ишдан бўшатсин. Лекин сан мановиларни уйини тозаламайсан. Пахтага чиқарди, индамадим, йўл тозалатди, индамадим. Энди буниси ортиқча.\nУлар пастга қараб юришади. Зинапоядан аввал навқирон йигит ва унинг ортидан супурги ва челак кўтарган ёшгина келинчак тушади. Йигит ва блокнотчининг нигоҳлари тўқнашади.\nЙигит: -кўчада кутиб тур. Сизми РайОНО мудири?\nБлокнотчи: -ха, мен.\nЙигит: -мен хотинимни олиб кетаман. У ишламайди. Бориб дарсини беради. Бу нима деган гап? Ўқитувчиларни хор қилиб ишлатишингизни қаранг.\nБлокнотчи: -ука, кўп тўполон қилманг. Мени ўзимни хотиним хам хуув анови уйда ишлаяпти. Мени хам иложим йўқ. Менга керак дейсизми шу?\nЙигит: -мен бировларни ўзгартира олмайман. Сизни хотинингизга ишим йўқ. У сизнинг ишингиз. У сизнинг эркаклик принципларингиз. Лекин менинг хотиним бу ерда ишламайди.\nБлокнотчини жахли чиқиб, қошини чимиради.\nБлокнотчи: -эй ука, хаддингдан ошма...\nБиринчи қаватдаги эшик очилиб, у ердан барзанги эркак чиқиб келади. Сочлари тўзғиган, соқоллари бетартиб ўсиб ётипти. Қўллари қорайиб кетган. Ундан солярка ҳиди анқийди.\nБарзанги: -брат, менга хам бир иккита ўқитувчиларингиздан беринг, менинг ҳам уйимни тозалашсин.\nИккаласи бирданига бир зум унга қараб қотиб қолишади.\nЙигит: -бир иккита ўқитувчиларингиздан? Қанақа одамсиз ўзи? Булар сизга мардикор эмас. Ўқитувчи улар. Олий маълумотли зиёли. Давлат арзон нархга кредитга сизга уй қилиб берди, энди уни 4 йил институтта ўқиган, контракт тўлаган ўқитувчи тозалаб хам берсинми? Уялмайсизми?\nБарзанги: -хўп мана, хаммани уйини тозалаяптику? Меникини хам тозалаб берсин дегандим.\nЙигит бошини қуйи эгади. Ҳорғин нафас чиқаради. Бошини чайқаб қўйиб, нафаси бўғилгандай бўлиб, кўчага чиқади. Сигарета тутатади. Блокнотчига хам узатади.\nБлокнотчи: -кўрдингизми, одамлар қанақа бўлиб кетган? Нима дея оламан мен? Буйруқ бўлган, қилиш керак. Менинг ўрнимда бошқаси бўлса хам шу ишни қиларди.\nЙигит: -бунақа бўлиши керак эмас.\nБлокнотчи: -иложимиз йўқ. Кўрдингизми буни? Ўзи бўлса оддий шофёрдир. Кам таъминганлик маълумотномаси билан қарийб бепул уйга эга бўляпти. Раҳмат ўрнига шуми?\nУлар сигаретани қаттиқ-қаттиқ тортишади. Йигит гўё ўзига ўзи гапиргандай ғулдурайди.\nЙигит: -нотўғри бу. Бунақа бўлиши керак эмас.\nЙигит хотинини етаклаб кетади. Блокнотчи унинг ортидан қараб қолади.\nБлокнотчи: -шунақа бўляпти-да...\nУй эшиги очилиб, барзанги чиқиб келади.\nБарзанги: -брат, ўқитувчиларингиздан берасизми йўқми?\nБлокнотчи аввал ижирғаниб барзангининг юзига нафрат билан қарайди, кейин тўда-тўда бўлиб бирма-бир уйларни текшираётган бошқа бир блокнотчилар отрядига кўзи тушади. Кейин эса ҳорғинлик билан сунъий гул экаётган аёл томонга ўгирилади. Аёл ҳамон гулни газонга суқа олмас эди. Бу жараёнга узоқ тикилиб қолади.\nБлокнотчи: -опа, шунинг уйини ҳам тозалаб беринглар.\nБлокнотчи секин қадам босиб, болалар майдончаси томон юради. Атрофга боқади. Одамлар у ёқдан бу ёқққа шошилиб юришипти. Ғала-ғовур. Шовқин. Бу шовқинда инсон ўз виждонини эшитиши хам қийин. Блокнотчи тутунни осмонга пуфлаб, сигаретани зарда қилиб узоққа улоқтиради. Нигохини бир нуқтага қаратганча узуқ-юлуқ нафас олади. Галстугини бетартиб шошма шошарлик билан бўшатади.\nУни телефони жиринглайди. Хаёллари бўлиниб, чўнтак ковлайди.\nБлокнотчи: - лаббай бошлиқ. Хўп, бошлиқ, яхши, хўп-хўп. Бўлди, тушунарли.\nТелефонни ўчириб, чўнтагига солади. Ўйланиб қолади. Бошини қашиб, ўпкасини ҳавога тўлдириб, баралла нафас чиқаради.\nАтрофдан кимнидир қидиради.\nҚўлтиғига блокнот қистирган Ғайрат унинг ёнига югуриб келади.\nҒайрат: - лаббай бошлиқ?\nҒайрат блокнотини очиб, қўлига ручка олиб, бошлиғининг оғзига қарайди.\nБлокнотчи: - хамма мактаб директорларига айт, эртага ҳам олиб чиқишсин.\nҒайрат: -эртага очилиш-ку, нима иш бор яна?\nБлокнотчи: -буларни ким йиғиштиради?\nБлокнотчи: -нимани? нимани? Эртага очилиш тугаганидан кейин, сал тинчиганидан кейин газонни, гулларни, йўл четидаги арчаларни, тувакларни, ҳамма-ҳаммасини йиғиштириб, машинага юклаб, олган жойингга тарқатасан.\nБлокнотчи: -шунақасига! Саволлар?!\nҒайрат: -тушунарли, "ес" қиламиз шеф.\nБлокнотчи беқарор қадам ташлаб машинаси томон юриб кетди.\nҒайрат унинг ортидан мийиғида ғалати истеҳзо билан жилмаяди. Бу жилмайиш кўпроқ оғриқ пайтидаги чиранишга ўхшаб кетади. Чўнтагидан сигарета чиқариб, тутатади. Тортиб-тортиб, қаттиқ чекади. Четроқдаги майсага зўрға илиниб турган гулга кўзи тушади. Уша ерда ишлаётган аёлларга юзланади.\nҒайрат: -қайси мактабдансизлар?!\nIchim to'la nafrat bilan o'qidim... Men xuddi mana shunday kunlarni o'z ko'zim bilan ko'rganman...\n5 Мақсуд Саломов 29/04/2018\n4 Қаҳрамон Асланов 01/05/2018\n5 Расул Кушербаев 06/05/2018\nIzohga hojat yo'q\nКечаги блокнотчидан муаллифга саломлар)))\nҲаётдан шундай олинган-у, кўчириб қўйилган. Матнни "симириб" ўқидим.\n"иложимиз йўқ тушундингизми?" Иложсизликнинг жабрдийдаси "хуқуқсизлар" бўлиши керакми? Жамиятимизнинг энг жирканчли манзараларидан бири.


20 ноябрь, 2018, 10:55 1242\nТеглар:Санжарбек Раҳмонов | Бокс | Sports.uz\nСанжар Раҳмонов 7 декабрь куни рингга кўтарилади\nМашҳур чарм қўлқоп устаси Флойд Мэйвезер билан ҳамкорлик қилаётган ҳамюртимиз Санжарбек Раҳмонов жорий йилнинг 7 декабрь куни Лас-Вегас шаҳридаги «Sam’s Town Hotel & Gambling Hall» саройида ўзининг ўн учинчи жангини ўтказади.\nҲозирча унга ким рақиб бўлиши аниқ бўлганича йўқ. Лекин, Санжар ушбу жангда рақиб ким бўлишидан қатъий назар фақат ғалаба учун рингга кўтарилади.\nБунга сабаб, С.Раҳмонов ўзининг август ойида ўтган 12-жангида америкалик Маркус Тэйлорга қарши рингга кўтарилиб, 8 раунд давом этган баҳсда очколар ҳисобида мағлубиятга учраган эди. Шу сабабли ҳам NABF чемпионлик камари соҳиби Санжар Раҳмонов рингга фақат ғалаба учун кўтарилиши аниқ.\nФаолияти давомида 12 марта рингга кўтарилган ва 10 маротаба рақибларини ер тишлатган. Бир жангда дурранг қайд этган Санжар мазкур мағлубиятдан сўнг руҳан тушкунликка тушиб қолган бўлиши мумкин.\nНима бўлган тақдирда ҳам истеъдодли боксчимизга зафар ёр бўлишини тилаб қоламиз.\nШоҳжаҳон Эргашев: Мен жангга тайёрман(Видео)\nШоҳжаҳон Эргашев навбатдаги жангга тайёрланмоқда (Видео)\nҲасанбой Дўсматов: Мен ҳозирча профессионал боксга ўтмайман


МУТАСАДДИЛАР ВА САНЪАТКОРЛАР ЮЗМА-ЮЗ: АЙБ КИМЛАРДА, АЙБДОРЛАР ҚАЕРДА? - 18 November 2011 - Uzbegim Popular Magazine\nMain » 2011 » November » 18 » МУТАСАДДИЛАР ВА САНЪАТКОРЛАР ЮЗМА-ЮЗ: АЙБ КИМЛАРДА, АЙБДОРЛАР ҚАЕРДА?\nМУТАСАДДИЛАР ВА САНЪАТКОРЛАР ЮЗМА-ЮЗ: АЙБ КИМЛАРДА, АЙБДОРЛАР ҚАЕРДА?\nХайрли ишнинг кечи йўқ дейдилар. 20 йил деганда ҳали санъат аҳли билан бундай жонли мулоқот бўлмаган. Ҳар бир ташриф буюрувчи ўзига тўғри хулоса олган бўлса, нур устига аъло нур...\n17 ноябр куни Ўзбекистон Республикаси Президенти ҳузуридаги Давлат ва жамият қурилиш академиясида "Юксак маънавият- санъаткор одобининг мезони” деб номланган давра суҳбати бўлиб ўтди. Бу шундай юзма-юз учрашув эдики, ҳамма гапларни хулқи бузуқ, одоб чегарасини билмайдиган, муомала маданияти чириётган айрим санъаткорларнинг бетига ҳақиқатларни айтиш мавриди, энг узоқ кутилган фурсат эди. Бош мақсад эса, хатоларни тан олиш ва такрорламаслик, адашганларни тўғри йўлга бошлаш...Ҳақиқат аччиқ бўлади. Аслида мана шу аччиқ ғамхўрлик ортида келажакдаги ёрқинлик назарда тутилганди.\nПрезидентимизнинг "Юксак маънавият – енгилмас куч» асарида белгилаб берилган вазифаларнинг ижросини таъминлаш мақсадида ўтказилган ушбу учрашув мутасаддилар, қўшиқ ва клип яратишга дохил барча ижодкорларни бир даврага йиғди. ОАВ ходимлари иштирокидаги ушбу муҳокамали тадбир давомида Ўзбекистон Республикаси Президенти ҳузуридаги Давлат ва жамият қурилиши академияси ректори, профессор Қиёмиддин Назаров, "Ўзбекнаво” эстрада бирлашмаси бош директори Азамат Ҳайдаров, Академиянинг кафедра мудири, доцент Шуҳрат Ризаев, Ўзбекистон давлат консерваторияси мусиқий шарқшунуслик кафедраси мудири, профессор Соибжон Бегматов, Ўзбекистон Республикаси Ички ишлар вазирлиги масъул ходими, исломшунос Нуримон Аббулҳасан маърузалари билан иштирок этиб, йиғилганларнинг диққатини жалб этди.\nЖумладан, Қиёмиддин Назаровнинг сўз борасидаги фикрлари, хусусан, қалбни қалбга, инсонларни инсонларга боғловчи бу куч қўшиқларда тўғри танлансагина мақсадга мувофиқ бўлишини таъкидлагани эътиборга молик бўлди.\nАзамат Ҳайдаровнинг гапларида эса жон бор.\nУ шундай дейди: "Турли туман бўёқларни юзига суриб, алламбало соч турмаги билан клипларда намоён бўлиш ёҳуд санъткорларнинг турли босма нашрларга уйини,\nкатта бассейнини реклама қилиб, интервью беришлари одобсизликдан катта нишона”. Мутасадди раҳбар яна санъаткорларнинг қўпол муомала маданияти ва унинг оқибатида одамлар қалбини ранжитиши ҳақида ҳам гапирди. Айниқса, энг улуғ,\nэнг азиз байрамимизнинг вилоятларда ўтказишда хонанда продюсерларнинг концерт учун фалон долларда пул талаб этишларини қаттик танкид остига олди. Айрим санъаткорлардаги Ватанга бўлган муҳаббатнинг саёз ва сохталиги, икки-уч маротаба Қозоғистон ё бошқа қўшни мамлакатларга чиқиб келса, шу мамлакатни устун кўриши ёхуд Туркияда муваққат шуҳрат қозониб, ўз киндик қони тўкилган жойиига беҳурматлик қилишини қандай тушуниш мумкин деган чуқур мулоҳазали саволни ўртага ташлади. Қаттиқ танқидий фикрлардан сўнг ҳамманинг диққатини экранга,\nбир неча ижодкорларнинг номақбул видеоклипларидан лавҳалар видеожамланмасига қаратди.\nМавлуда Асалхўжаева, Даврон Эргашев, "Манго”, Ҳусан, Асилбек, Феруза Жуманиёзова, ва яна кўплаб ижодкорларнинг ўта саёз ва беҳаё ишланган клиплари истеҳзоли кулгуга сабаб бўлди.\nАйникса, Канизанинг шаҳвониятга тўла "Ҳис эт” клипидан кўпчиликнинг уятдан юзи қизарди-ёв! Камчиликлар мана шундай таҳлил этилади, аслида. Хатолар такрорланмаслиги учун ҳам кўрсатилади, бундай катта-кичик шармандаликлар. Санъатимизга душманлик уруғини Ғарбдан излаймиз. Моҳиятан қарасак, айб ўзимизда, ўз ижодкорларимизда.Ўғрию қароқчи бастакорлар, миясида тузук ғояси бўлмаган клипмейкерлар сабаб санъаткорлар боши мана шундай ҳолларда эгилади.\nБундай муаммоларга биргаликда курашмасак, четдан келиб кимдир ёрдам қўлини чўзармиди? Албатта йўқ. Илдизссиз дарахт шох шабба ёйганми? Ҳосил берганми? Ўзбек санъати неча йиллик асрлардан илдиз отган. Санъатимиз ўз одоби, хулқи-атвори билан шуҳрат қозонган. Дунёга айнан мана шу жиҳатлар билан бўй отган! Муножот Йўлчиевани олинг. Бошида дўпписию атлас- адраси билан жонли ижрода куйлаб, минглаб хорижликлани лол қолдирганига ойнаи жаҳонда намойиш этилаёган концертларида бир неча бор гувоҳ бўляпмиз. Ғарбона тақлиди йўқ, ҳамма тан бериб тинглаяпти-ку? Замонавийлик дея баҳона излаймиз. Аслида маънавиятни юксалтирмас эканмиз, ўзбекона шарм-ҳаёни сақлаб қололмас эканмиз, миллатни ўлдириб боришимиз тайин.\nОқсоқланиш, камчилик ва хато бўлиши тайин. Бироқ мана шу айбларни ўз вақтида англаш ва барҳам беришдек оқилона иш йўқ.\nОзодбек Назарбековни олайлик. Камтиринлиги ва самимийлиги ҳақида ортиқча таърифга ҳожат йўқ. Кўзимиз олдидаги бугунги ҳақиқатлар. Миллий санъатни тарғиб қилиб, ҳеч кам бўлаётгани йўқ. Ёшу қари бирдек унинг санъатига шайдо бўляпти. Қўшиқларида қани ортиқча ур-сур, шовқин-сурон?\nЎзбекнинг идеал қўшиқчиси сифатида дунё кезяпти. Ўрнак олишга арзигулик\nбундай хонандалар саноқли бўлса ҳам бор-ку! Шартми, ўзбекча Жексону Иглесиас\nё Мадоннаю Шакиралар қиёфасини ясаш?\nМардмисан, истеъдодингга ишонасанми ўз йўлингни топ,\nўз илдизингдан айрилмай лол қолдир дунёни!\nМавлуда Асалхўжаева турк санъатидан ўғирламаган қўшиғи қолдимикан? Яна камчилигини айтсанг, оғзидан ади кириб, бади чиқади. Устоз санъаткорнинг клипида қилиғи ғашингга тегадиган раққосалару, ўзи эса 18 ёшли қизларга тақлид қилиб, тор тарранг либосларда товланса, ёшлар қаёқдан андоза олсин? Ботир Қодиров Туркиянинг оромбахш жойларини реклама қилишдан нарига ўтмаса, Алишер Файз "катта одамлар”нинг номини сотиб, иш тутса, яна ўнлаб санъаткорлар мухлисларини, ўз ватандошларини менсимаса...Бу не ҳол? Бундай юксак савиядаги давра суҳбатларини тез тез ўтказиб туришса, айни мақсадга мувофиқ бўларди. Зора, "виждон фабрикаси” ишга тушиб қолса, "тарбия сандиқлари” калитлари топилиб қолса. Алқисса, шундай хайрли ишга қўл урган барча мутасаддиларга, барча ходимларга миннатдорчилик билдирамиз. Хулоса ўрнида, савол туғилади.\nХўш, айбдорлар кимлар?\nУлар қаерда? Жавоб жуда оддий: ўзимиз. Уларни Ғарб ё Шарқнинг бир бурчагидан эмас, ўз орамиздан изламоғимиз керак. Хатоларни кўриб туриб, кўрмасликка олсак, билиб туриб, бетига айта олмасак ё андиша қилсак. Биз бир-биримизга душман ёки дўстмиз? Ўйлаб кўриш фурсати етди.\nCategory: Show business | Views: 981 | Added by: WebMaster | Tags: show business | Rating: 0.0/0


21:31, 03.11.2016 // 5797\nЎзбекистонда йилига 1 миллиард долларликдан зиёд енгил саноат маҳсулотлари экспорт қилинмоқда\nЎзбекистон Республикаси Иқтисодиёт вазирлигида матбуот анжумани ўтказилди. Унда мамлакат тўқимачилик саноатини ривожлантириш ва модернизация қилиш борасида амалга оширилаётан ишлар ҳақида сўз юритилди, деб хабар беради ЎзА.\nАйни пайтда тармоқда 2500 дан ортиқ экспорт қилувчи корхона самарали фаолият юритиб, уларда юз мингдан зиёд киши меҳнат қилмоқда. Бу корхоналарда газлама ва матолар, тикувчилик ва трикотаж маҳсулотлари, замонавий чойшаблар, гиламлар ва бошқа рақобатбардош маҳсулотлар ишлаб чиқариш йўлга қўйилган.\nСўнгги ўн йил ичида тармоқда изчил ўсиш суръатлари таъминланиб, тўқимачилик маҳсулотлари ишлаб чиқариш 4,3, маҳсулотлар экспорти қарийб тўрт баробарга ўсди. Ишлаб чиқариш таркибида тайёр маҳсулотларнинг улуши 65 фоиздан ортди. Бугунги кунда енгил саноат маҳсулотларининг экспорти қиймати йилига 1 миллиард доллардан зиёдни ташкил этмоқда. Ишлаб чиқарилаётган тўқимачилик ҳамда тайёр кийим-кечак маҳсулотлари жаҳоннинг 60 дан ортиқ давлатига экспорт қилинмоқда.\nМамлакатда мазкур соҳани янада ривожлантириш мақсадида сифат ўзгаришларини таъминлашга қаратилган ислоҳотлар олиб борилмоқда. Хусусан, умуман тўхтаб қолган эски ип-йигирув комбинатлари ўрнига замонавий технологиялар билан жиҳозланган хорижий ва қўшма корхоналар ташкил этилмоқда. Тармоқнинг кўплаб корхоналари модернизация қилинди, уларда халқаро андозалар даражасидаги товарлар ишлаб чиқарилиши ўзлаштирилди. Тадбиркорларга берилаётган имтиёз ва преференциялар уларнинг ташқи бозорда мустаҳкам ўрин эгаллашига имкон яратмоқда.\n2015–2019 йилларда ишлаб чиқаришни таркибий ўзгартириш, модернизация ва диверсификация қилиш дастури асосида тўқимачилик саноатида умумий қиймати қарийб 1 миллиард долларга тенг бўлган 77 муҳим лойиҳа амалга оширилмоқда.\nМазкур дастурга мувофиқ, Asaka Textile Production корхонасида бўялган ип калава, Indorama Kokand Textile қўшма корхонасида ип калава ишлаб чиқаришнинг тўртинчи босқичи, Jizzax Grant Textile корхонасида пайпоқ маҳсулотлари ишлаб чиқариш каби янги қувватлар фойдаланишга топширилди. Uztex Toshkent ва «Ҳумо тўқимачи» корхоналарига замонавий ускуналар ўрнатилиб, модернизация қилиш ишлари якунига етказилди.\n2017–2021 йилларда тўқимачилик ва тикув-трикотаж саноатини янада ривожлантириш дастури асосида умумий қиймати 2,2 миллиард доллардан ортиқ бўлган 140 лойиҳа амалга оширилиши кўзда тутилмоқда.\n19:02, 17.01.2021 // 76940\n11:24 Кеча // 75138\n17:24 Кеча // 70954\n19:22, 17.01.2021 // 63143\n23:15, 17.01.2021 // 59002


30-Меҳрибонлик уйи битирувчиси Марина Колосовская билан суҳбат. | КАРИМОВ ФОНДИ\nГлавная > Янгиликлар > 30-Меҳрибонлик уйи битирувчиси Марина Колосовская билан суҳбат.\n«Sen Yolg’iz Emassan» Фонди кўмагида Маринанинг қизи Шаҳодатга жарроҳлик операцияси ўтказилди.\nБурун хасталиги сабабли Шаҳодат нафас олишда анча қийналиб қолган эди. Нафас қисилиш бошланганда эса қизнинг аҳволи янада оғирлашди. Биринчи операция ижобий натижаларга олиб келмаганида, 2021 йилда Марина «Sen Yolg’iz Emassan» Фондига мурожаат қилди. Фонднинг кўмаги билан Шаҳодатга бурундаги аденоид ўсимталарни олиб ташлаш бўйича жарроҳлик амалиёти бажарилди. Операция муваффақиятли ўтди. Ҳозирда 12 ёшли Шаҳодат эркин нафас олмоқда.\n«Sen Yolg’iz Emassan» Фонди 2002 йилда Лола Каримова-Тилляева томонидан ота-она қарамоғисиз қолган болаларга ҳар томонлама ёрдам кўрсатиш мақсадида ташкил этилган. Фонднинг фаолияти Меҳрибонлик уйи тарбияланувчиларининг ривожланиши учун қулай шарт-шароитлар яратишга йўналтирилган. Шу мақсадда, Фонд томонидан Ўзбекистонда жойлашган бир қатор Меҳрибонлик уйлари тубдан таъмирланиб тўлиқ жиҳозланган.\n19 йил давомида «Sen Yolg’iz Emassan» Фонди нафақат Меҳрибонлик уйи тарбияланувчилари, балки битирувчиларига ҳам беғараз ёрдам кўрсатиб келмоқда. Хусусан, Фонд томонидан уй-жой олиш, битирувчилар ва уларнинг оила аъзоларига тиббий ёрдам кўрсатиш, ижтимоий ва ҳуқуқий ҳимоя бўйича муаммоларни ҳал қилишда кўмак кўрсатилди. Шунингдек, Фонд олий ўқув юртларига кириш, тўлов ҳаражатларини қоплаш ва ётоқҳоналарга жойлашишга амалий ёрдам берди.


ИНСОН ХАҚИДА ПСИХОЛОГИК ФАКТЛАР\nИнсон организми катта топишмоқ хисобланади. Қуйида кўпчиликка маълум бўлмаган қизиқарли фактлар келтирилади.\n1. Инсонлар бошқа бир мухим ишга чалғиган пайтида ён-атрофида бўлаётган вокеъликларга деярли кўрмайди, кўрса хам эътибор бермайди.\n2. Инсон қизил ва кўк ранглар жилосини қийин қабул қилади. Бу ранглар инсон нигохи майдонида бўлса қийин ўзлаштирилади ва шу сабабли кўзни тез чарчатади.\n3. Сўзлар таркибидаги харфлар айқаш-чуйқаш жойлашса хам ушбу сўзларни ўқиш имкони сақланади. Негаки бош мия харфларни эмас сўзларни бутунлигича ўқийди.\n4. Хар қандай керакли маълумотларни тинглаёганда инсон фикрини биринчи 5-10 дақиқада жамлай олади. Мавзу қанчалик қизиқ бўлмасин кейинча диққатни камайиши ва бўлиниши кузатилади. Бош мия танаффус талаб этади.\n5. Инсонлар хаёл суришни яхши кўришади ва бунга кунининг 30 фоизини сарфлайди. Кўп хаёл сурадиган инсонлар ихтирочи бўлиб, турли қарорларни осон қабул қилади.\n6. Кўп қайтариладиган доимий юмушларни одатга айланиши учун ўртача 66 кун керак бўлади. Фаолият тури қанчалик қийин бўлса уни ўзлаштиришга шунча кўп вақт сарфланади.\n7. Инсон ўзидан бошқа хаммани айблаши мумкин. Вазиятнинг мохиятини англамасдан туриб, ички хиссиётларига таянган холда бировларни танқид қилишга мойил бўлади. Ўз хулқидаги камчиликларни инсонлар сезмайди ва барча айбни ташқи мухитга тўнкайди.\n8. Инсоннинг дўстлари сони чегараланган бўлади. Ижтимоий тармоқларда минглаб дўстлар ортирганига қарамасдан яқин ва яхши дўстлари ортиғи билан 50 тадан 150 тагача бўлиши мумкин.\n9. Инсонлар хавфли холатларга беэътибор ва лоқайд қолиши мумкин эмас. Бош мияда инсоннинг бутунлигига жавоб берадиган структуралар мавжуд.\n10. Инсонга кўп нарсадан бирини танлаш тавсия этилганда бош мия буни уддалай олмайди. Бир нечта ассортиментлар ичида мия энг соддасини ва қисқа рўйхатлилигини танлайди.\n11. Инсон банд бўлганда бахтли хисобланади. Фаоллик учун сабаб бўлмаса, инсон зерикади. Бу холат энергияни тежасада у ўзини ночор ва сабрсиз хис қилади. Бу эса кун охирига бориб, фаол мехнат давридагидан кўпроқ чарчоқ хиссини пайдо қилади.\n12. Узоқ вақт фикрланиб, барча холатлар астойдил назорат қилинганига қарамай, карорлар кўпинча ярим онг (подсознание) даражасида қабул қилинади. Бош мияда жуда кўп ахборотлар мавжуд ва инсон уларнинг барини тахлил қилишни имконига эга эмас. Бу маълумотлар ярим онг даражасида автоматик анализ қилиб чиқилади ва сўнгги қарор ички хиссиёт (интуиция) тариқасида қабул қилинади.\n13. Бош мия доимо фаол бўлади, хатто уйқу пайтида хам. Кечки ухлаётган пайтида бош мия кундалик олинган барча маълумотларни тахлил қилиб, керакли (ноодатий, ғайриоддий) деб хисоблаганини сақлаб қолади.\nЯнвар 29, 2018 1126 2 Рукн ПСИХОЛОГИЯ\nИНСОН ХАҚИДА ҚИЗИҚАРЛИ ФАКТЛАР – 2...\nАвг 21, 2017 1013\nИНСОН ХАКИДА 10 та ТОП ФАКТ. ...\nАвг 21, 2017 877\nИНСОН ТАНАСИ ХАҚИДА СИЗ БИЛМАГАН 12 ФАКТ. ...\nФев 04, 2018 843


GM Uzbekistan энди Lacetti автомобили учун имтиёзли кредитларни эълон қилди - Халқ сўзи\nGM Uzbekistan энди Lacetti автомобили учун имтиёзли кредитларни эълон қилди\n16:02 09 Октябр 2018 Иқтисодиёт\nGM Uzbekistan компанияси “Капиталбанк” билан ҳамкорликда Lacetti автомобили учун имтиёзли кредитларни жорий қилди. Бу ҳақда компания вакили “Халқ сўзи“га маълум қилди.\nКомпания вакилининг маълум қилишича, бунинг учун Lacetti SX M/T (1-позиция) автомобили қўйилган бўлиб, уни қуйидаги кредит шартлари бўйича сотиб олиш мумкин:\n10% олдиндан тўлов амалга оширилганда — 5 йилгача — 22% йиллик;\n30% олдиндан тўлов амалга оширилганда — 3 йилгача — 20% йиллик;\n50% олдиндан тўлов амалга оширилганда — 2 йилгача — 19% йиллик;\n60% олдиндан тўлов амалга оширилганда — 15 ойгача — 18% йиллик.\nИмтиёзли автокредит учун ҳозирда 1000 дона мазкур русумдаги автомобил жамланмаси сотувга чиқарилган. Мазкур турдаги Lacetti автомобиллари дилерлик салонларида 107 млн 291 минг сўмдан таклиф қилинмоқда.\nМаълумотларга кўра, компания тез орада мана шундай имтиёзли шартлардаги автокредитлар миқдорини оширишни режалаштирмоқда.